title: Staphylococcus aureus

text: "S. aureus" esiintyy yleisesti ihmisten ja eläinten iholla ja limakalvoilla, jolloin se on kantajalleen vaaraton. "S. aureus" suosii isäntäeläimiä, joilla on korkeahko ruumiinlämpö. Se kasvaa hapellisissa ja hapettomissa olosuhteissa sekä myös hyvin kuivissa paikoissa. Lisäksi bakteeri kestää korkeita suolapitoisuuksia. Bakteeri aiheuttaa erilaisia infektioita lievistä ihoinfektioista aina hengenvaarallisiin tauteihin, kuten keuhkokuumeeseen, endokardiittiin, bakteremiaan ja osteomyeliittiin. "Staphylococcus aureus" voi lisääntyä ja tuottaa myrkkyä suurella lämpötila- ja pH-alueella.


title: Staphylococcus aureus

text: Useimmille antibiooteille resistenttejä "S. aureus" -kantoja kutsutaan MRSA-bakteereiksi (metisilliiniresistentti "Staphylococcus aureus"). Antibioottiresistenssin syy on "S. aureuksen" kromosomissa oleva "mecA" -geeni, joka tuottaa bakteerin pintaan penisilliiniä sitovaa proteiinia.


title: Staphylococcus aureus

text: "Staphylococcus aureus" elää pääasiassa nisäkkäiden ja ihmisten iholla, nielussa, nenässä, ulosteessa, suussa, limakalvoilla ja käsissä. Suurin piirtein joka toinen ihminen kantaa tätä bakteeria. Tietyt "Staphylococcus aureus" -tyypit tuottavat enterotoksiini-nimistä myrkkyä, joka on hyvin lämpöä sietävää, eikä kuumentaminen tuhoa sitä. Elintarvikkeisiin joutuessaan myrkky tekee niistä syömäkelvottomia.


title: Staphylococcus aureus

text: "Staphylococcus aureus" tarttuu ruokaan yleensä käsistä tai hiuksista. Myös ruoan säilyttäminen väärissä olosuhteissa, kuten liian lämpimissä ja kosteissa voi levittää bakteerin ruokaan.


title: Staphylococcus aureus

text: Mikäli "Staphylococcus aureus "-bakteerin tuottama myrkky pääsee ruoan mukana mahalaukkuun ja aiheuttaa ruokamyrkytyksen, ilmaantuvat ensimmäiset oireet yleensä 1–6 tunnin kuluttua. Itämisaika voi kuitenkin vaihdella puolesta tunnista kahdeksaan tuntiin.


title: Staphylococcus aureus

text: Oireita ovat:


title: Staphylococcus aureus

text: Oireiden voimakkuus ja kesto riippuvat kehoon joutuneen myrkyn määrästä, mutta suurimmalla osalla sairastuneista oireet ovat lieviä. Yleensä tauti paranee muutaman vuorokauden sisällä.


title: Staphylococcus aureus

text:
Tartuntoja ehkäiseviä tekijöitä ovat:
Ruoan kuumentaminen tuhoaa bakteerin, muttei sen tuottamaa myrkkyä.


title: Staphylococcus aureus

text: Suomessa "Staphylococcus aureus" -bakteeri oli vielä ennen yksi yleisimpiä ruokamyrkytyksien aiheuttajia, mutta bakteerien aiheuttamien epidemioiden määrä on vähentynyt huomattavasti. Vuosittain epidemioita oli 0–4 kappaletta vuosina 1995–2004 ja 0–3 kappaletta 2010–2012. Yleensä epidemiat leviävät perheissä, joten sairastuneiden määrä on ollut usein vähäinen.


title: Suomi hiihdon maailmanmestaruuskilpailuissa 2007

text: Suomi osallistui vuoden 2007 hiihdon MM-kisoihin Sapporossa 26 urheilijan joukkueella, joista kuusi oli naisia. Avajaisissa Suomen lippua kantoi Jaakko Tallus. Suomi oli kisojen mitalitaulukon toinen ja saavutti viisi kultaa, yhden hopean ja kaksi pronssia.


text: Eniten mitaleita ottivat Hannu Manninen, Riitta-Liisa Roponen ja Virpi Kuitunen, joista Manninen ja Roponen voittivat kaksi kultamitalia ja Kuitunen kolme ja lisäksi pronssia. Suomi otti kisoissa naisten viestivoiton 18 vuoden tauon jälkeen. Naisten 30 kilometrin voitto oli Suomen MM-kisahistorian ensimmäinen.


text:
Miesten hiihtojoukkue ei saanut yhtään mitalia, parhaat tulokset olivat Matias Strandvallin yhdeksäs ja viestijoukkueen kuudes sija. Hiihtojoukkueelle päävalmentaja Magnar Dalen ei asettanut yhteistä mitalitavoitetta, mutta myönsi, että "kisat menivät yli odotusten".
Yhdistetyssä päävalmentaja Jouko Karjalainen ja mäkihypyssä Tommi Nikunen asettivat molemmissa kaksi mitalia tavoitteeksi. Yhdistetyssä tavoite ylittyi mutta mäkihypyssä ainoaksi mitaliksi jäi Harri Ollin hopeasija.
Urheilijoiden valinnoissa Kaisa Variksen jättäminen joukkueesta herätti kohua. Kotimaassa voittanutta Varista ei otettu mukaan Davosin maailmancupiin kansainvälistä näyttöä antamaan. Kohu johti jopa yksityisten henkilöiden tekemään valitukseen oikeuskanslerille.


title: Jan Verheyen

text: Jan Verheyen (s. 18. maaliskuuta 1963, Temse Belgia) on flaamilanen elokuvaohjaaja, juontaja sekä tunnettu mediahenkilö.


title: Jan Verheyen

text: Koulut suoritettuaan katolisessa "Sint-Jozef-Klein-Seminariessa" hän ryhtyi toteuttamaan luovuuttaan ja vaikuttamaan yhteiskunnassa. Jo nuoruudessaan Jan Verheyen oli kiinnostunut elokuvista ja vuonna 1991 valmistui hänen ensimmäinen ohjaustyönsä "Boys". Hän myös organisoi "De Nacht van de Wansmaak" tapahtuman, joka oli omistettu trask- ja kulttielokuville.


title: Jan Verheyen

text: Hän on toiminut juontajana Belgian flaaminkielisessä TV1:ssä ja sen puheohjelmassa "Aan tefel". Vuonna 2003 Jan Verheyen ryhtyi yhdessä Bert Geenen kanssa "VTM"-televisiokanavan ohjelmapäälliköksi ja vuodesta 2005 lähtien Verheyen on hoitanut tätä tehtävää yksin.


Valko-Venäjän sosialistisen neuvostotasavallan vaakuna oli Valko-Venäjän sosialistisen neuvostotasavallan tunnus. Se otettiin käyttöön 30. maaliskuuta 1927, ja lopullinen versio hyväksyttiin vuonna 1981.


title: Valko-Venäjän sosialistisen neuvostotasavallan vaakuna

text: Vaakunaan on kuvattu keskelle yleismaailmallinen kommunismin symboli sirppi ja vasara. Sen alle on kuvattu maapallo, jonka ylle aurinko nousee. Kokonaisuutta ympäröivät ruislyhteet, joista vasemmanpuoleisessa lyhteessä on myös apiloita ja oikeanpuoleisessa myös pellavaa. Ylhäällä on punainen tähti. Ruislyhteitä kiertää punainen nauha, johon on kirjoitettu "”Kaikkien maiden työläiset, liittykää yhteen!”" valkovenäjäksi, "”Пралетарыі ўсіх краін, яднайцеся!”" (vasemmalla) ja venäjäksi, "”Пролетарии всех стран, соединяйтесь!”" (oikealla).


text: Vaakuna on toiminut pohjana presidentti Aleksandr Lukašenkon vuonna 1995 käyttöönottamalle nykyiselle Valko-Venäjän vaakunalle.


text: Vaakunaa muutettiin useaan kertaan vuosien saatossa. Vaakunasta oli vuosina 1919–1991 käytössä kuusi eri versiota.


text: Vuosina 1919–1926 oli käytössä Venäjän SFNT:n vaakuna, johon oli vaihdettu Valko-Venäjän SNT:n lyhenne ”Б.С.С.Р.” ja Neuvostoliiton tunnuslause "”kaikkien maiden proletaarit, liittykää yhteen”" oli valkovenäjän kielellä.


text: Vuonna 1924 julistettiin kilpailu uuden tunnuksen suunnittelemisesta. Voittajaksi hyväksyttiin vuonna 1927 vaakuna, jossa on kuvattu vasemmalla olevan ruislyhteen, sen lomassa olevien apiloiden ja oikealla tammenlehvien ympäröimänä sirppi ja vasara, joiden alapuolella on maapallo jonka takaa aurinko nousee. Vaakunaa kiertää nauha, jossa on neuvostotasavallan lyhenne ”Б.С.С.Р.”, sekä Neuvostoliiton motto neljällä kielellä: venäjäksi, valkovenäjäksi, puolaksi ja jiddišiksi. Ylhäällä on punainen tähti. Tämä perusrakenne pysyi käytössä aina Neuvostoliiton hajoamiseen saakka, ja itsenäinen Valko-Venäjän valtio otti sen muunneltuna uudelleen käyttöön vuonna 1995, joten se on yhä sama tänäkin päivänä. Tämä versio oli käytössä vuoteen 1937.


text:
Vuonna 1937 vaakunaa muutettiin hieman. Sirppi ja vasara muutettiin hopeisiksi, punaista tähteä pienennettiin ja ruislyhdettä paksunnettiin. Versio oli käytössä vain lyhyen aikaa seuraavaan vuoteen 1938 asti.
Elokuussa 1938 hyväksyttiin taas uusi versio vaakunasta. Neuvostoliiton korkeimman neuvoston suosituksesta puolan- ja jiddišinkielinen motto poistettiin. Tammenlehvät korvattiin rukiilla, jonka päällä on pellavan siemenkotia. Lyhenteestä poistettiin pisteet.


text: Neuvostotasavallan 30. vuosipäiväksi taiteilija Ivan Dubasov suunnitteli hiukan muunnellun version. Maapallo sekä sirppi ja vasara muuttuivat hiukan, ja pellava esitettiin siemenkotien sijasta kukkina. Vuonna 1958 muutettiin vielä valkovenäjänkielistä tunnuslausetta, sana "еднайцеся" muutettiin sanaksi "яднайцеся". Tämä versio oli pisimpään käytössä, vuodesta 1949 vuoteen 1981.


text: Vuonna 1981 tehtiin viimeinen muutos, sirppi ja vasara muutettiin kullanväriseksi ja värejä yleensäkin keltaisemmiksi. Lopullinen versio oli käytössä Neuvostoliiton hajoamiseen saakka aina vuoteen 1991.


title: Tobias Michael Carel Asser

text: Tobias Michael Carel Asser (28. huhtikuuta 1838, Amsterdam – 29. kesäkuuta 1913, Haag) oli alankomaalainen juristi, joka yhdessä Afred Friedin kanssa sai Nobelin rauhanpalkinnon vuonna 1911 erityisesti ansioistaan kansainvälisen yksityisoikeuden saralla. Hänen aloitteestaan perustettiin Haagin kansainvälisen yksityisoikeuden konferenssi.


title: Tobias Michael Carel Asser

text: Hän toimi aktiivisti myös kansainvälisen oikeuden akatemian luomiseksi ja tämä johti lopulta Haagin kansainvälisen oikeuden akatemian luomiseen. Hän oli myös yksi Kansainvälisen oikeuden instituutin perustajista.


title: Alfred Hermann Fried

text: Alfred Hermann Fried (11. marraskuuta 1864 Wien, Itävalta – 5. toukokuuta 1921 Wien) oli itävaltalainen pasifisti, kirjakauppias ja journalisti. Hän sai yhdessä Tobias Asserin kanssa Nobelin rauhanpalkinnon vuonna 1911.


title: Alfred Hermann Fried

text: Fried lopetti koulunkäynnin ollessaan viidentoista ja aloitti työnteon wieniläisessä kirjakaupassa. Vuonna 1883 hän muutti Berliiniin, jossa hän avasi oman kirjakauppansa vuonna 1887. Hän perusti "Die Waffen nieder!" -lehden ja kirjoitti itsekin siihen artikkeleita. Yhdessä Bertha von Suttnerin kanssa hän vuonna 1892 muutti lehden aikakauslehden muotoon. Aikakauslehdessä "Die Waffen nieder!" sekä sen seuraajaksi perustetussa "Die Friensenswarte" -lehdessä Freid perusteli pasifistista yhetiskunta- ja elämänfilosofiaansa.


title: Alfred Hermann Fried

text: Vuonna 1892 Fried osallistui Saksan rauhanliikkeen perustamiseen. Häntä voidaan syystä pitää eräänä nykyaikaisen rauhan ylläpitämisen järjestelmän perustajana. Tämä ajatusmalli toteutui ensin Kansainliiton toiminnassa ensimmäisen maailmansodan jälkeen ja sittemmin toisen maailmansodan jälkeen perustetun Yhdistyneet kansakunnat -järjestön toiminnassa.


title: Alfred Hermann Fried

text: Fried oli kunnioitettu jäsen kansainvälisessä esperanto-liikkeessä. Vuonna 1903 hän julkaisi teoksen "Lehrbuch der internationalen Hilfssprache Esperanto".


title: Alfred Hermann Fried

text: Vuonna 1911 Friedille myönnettiin Nobelin rauhanpalkinto yhdessä Tobias Michael Carel Asserin kanssa. Ensimmäisen maailmansodan aikana hän eli Sveitsissä ja kuoli vähän sodan jälkeen 1921 Itävallassa.


title: Tuntsan metsäpalo

text: Tuntsan metsäpalo oli Suomen lähihistorian suurin metsäpalo. Se riehui kesäkuun 1960 lopulta alkaen Tuntsan erämaassa Sallan kunnan pohjoisosissa sekä myös Neuvostoliiton puolella. Palo syttyi luultavasti salamaniskusta, ja sen leviämistä helpotti helteinen kesä. Paloalueita oli Suomen puolella kaksi: Papuoivan–Puitsin–Peuratunturin alueella ja toinen Kuskoivan–Nuolusoivan alueella.


title: Tuntsan metsäpalo

text: Paloa oli sammuttamassa Suomessa lähes 500 miestä. Suomen puolella palo tuhosi noin 20 000 hehtaaria, kun taas Neuvostoliiton puolella paloalue oli noin 100 000 hehtaarin laajuinen. Suomen puolella palaneesta alueesta noin puolet oli varsinaista metsämaata ja loput olivat vähämetsäisiä kitu- ja joutomaita sekä tunturipaljakoita.


title: Tuntsan metsäpalo

text: Palon aiheuttamat metsätaloudelliset vahingot jäivät lopulta pieniksi, mutta palo vaikeutti seudun porotaloutta tuhottuaan parhaita porojen talvilaitumia.


title: Tuntsan metsäpalo

text: Palon jälkeen järjestettiin suuri "Tuntsan nokisavotta" alueelle jääneen puutavaran korjaamiseksi. Savotta oli Euroopan suurin ja se työllisti enimmillään 1 000 henkilöä ja satoja traktoreita. Vuoteen 1967 jatkuneessa savotassa paloalueelta korjattiin yhteensä noin 300 000 kuutiometriä puuta. Puun korjaamisessa kokeiltiin ensimmäistä kertaa kourakonetta, ja myös moottorisahat otettiin savotassa yleisesti käyttöön.


title: Tuntsan metsäpalo

text: Puun korjuun jälkeen Tuntsan paloalueen metsää pyrittiin uudistamaan kylvöillä ja istutuksilla, mutta tämä ei onnistunut kuin osittain ja osa paloalueesta jäi pysyvästi paljakaksi. Alueella ovat vieläkin näkyvissä sekä palon että puunkorjuun jäljet. Siellä on myös tiheä tieverkko, joka rakennettiin alun perin nokisavottaa varten.


title: Sympaattinen oftalmia

text: Sympaattinen oftalmia merkitsee tulehdustilaa, joka ilmenee terveessä silmässä, kun toinen silmä on vammautunut. Tulehdus voi johtaa pahimmillaan täydelliseen sokeuteen. Tilan kehittyminen kestää päivistä vuosiin silmävamman saamisen jälkeen.


title: Sympaattinen oftalmia

text: Sympaattiseen oftalmiaan on löytynyt viittauksia jo vanhoista kreikkalaisista teksteistä, mutta nimen tilalle antoi William MacKenzie. Tila on tunnettu myös siitä, että pistekirjoituksen keksinyt Louis Braille sokeutui 3-vuotiaana juuri sympaattisen oftalmian johdosta.


title: Sympaattinen oftalmia

text: Tila saattaa ilmetä aluksi mm. heikenneenä akkommodaatiokykynä. Joskus vakava iridosykliitti johtaa kipuun ja valonarkuuteen. Sairaus leviää lähinnä silmän keskikalvon, uvean kautta.


title: Sympaattinen oftalmia

text: Sympaattinen oftalmia on harvinainen ja kehittyy enintään 0,5 prosentille pahan, silmään kohdistuneen vaurion saaneista. Esiintyvyydessä ei ole todettu sukupuoli- tai rotueroja.


title: Eelis Gulin

text: Eelis Gideon Gulin (vuosina 1906–1919 Pinomaa tai Gulin-Pinomaa; 29. joulukuuta 1893 Mikkeli – 4. elokuuta 1975 Helsinki) oli Helsingin yliopiston Uuden testamentin eksegetiikan professori 1933–1945 ja Tampereen hiippakunnan piispa 1945–1966. Gulinin erityisiä toimialoja olivat kristillinen ylioppilas- ja nuorisotyö sekä ekumeenisten suhteiden solmiminen ja ylläpito. Kotimaassa hän tuli tunnetuksi myös luomalla suhteita teollisuusseutujen työväestöön. Hän myös kirjoitti useiden raamattuaiheisten tutkimusten lisäksi mm. kristillistä etiikkaa käsitteleviä teoksia.


title: Eelis Gulin

text: Gulinin teologisista näkemyksistä on Ilkka Antola tehnyt väitöskirjan "Historian ja teologian välissä: Eelis Gulin Uuden testamentin tulkitsijana" (1997).


title: Eelis Gulin

text: Eelis Gulinin veljiä olivat eversti Lauri Gulin ja professori Lennart Pinomaa.


title: Stargardtin tauti

text: Stargardtin tauti on autosomissa useimmiten resessiivisesti periytyvä sairaus, joka aiheuttaa verkkokalvon asteittaisen rappeutumisen.


title: Stargardtin tauti

text: Stargardt-potilailla esiintyy voimakasta valonarkuutta sekä sairauden edetessä näön menetystä ja kipua. Sairauden kuvasi saksalainen Karl Stargardt vuonna 1909.


title: Stargardtin tauti

text: Stargardtin tauti voi johtaa sokeuteen. Se alkaa oireilla tavallisesti lapsuusiällä; sen esiintyvyys lapsilla on arviolta 1/10000.


title: Aziza Mustafa Zadeh

text: Aziza Mustafa Zadeh (s. 19. joulukuuta 1969 Baku Azerbaidžan) on alun perin Azerbaidžanista kotoisin oleva, noin vuodesta 1987 Saksassa asunut jazz-pianisti ja laulaja. Hänen musiikissaan kuulee paljon azerbaidžanilaisia vaikutteita.


title: Aziza Mustafa Zadeh

text: Aziza Mustafa Zadeh syntyi Azerbaidžanin pääkaupungissa Bakussa. Hänen isänsä, Vaqif, oli pianisti ja säveltäjä, ja tuli tunnetuksi kun sekoitti jazzia Azerbaidžanilaiseen perinteisiin musiikkityyliin mugamiin. Aziza Mustafa Zadehin äiti oli klassisesti koulutettu laulaja. Zadeh soitti klassista pianoa nuorena ja nautti erityisesti Johann Sebastian Bachin ja Chopinin sävellyksistä. Hänen improvisointikykynsä huomattiin jo nuorena. Kun hänen isänsä kuoli, hänen äitinsä luopui omasta laulajanurastaan ja alkoi panostaa tyttärensä musiikillisiin lahjoihin.


title: Aziza Mustafa Zadeh

text: Aziza Mustafa Zadeh jakoi 17-vuotiaana vuonna 1987 Thelonious Monk -pianokilpailussa kolmannen tilan amerikkalaisen Matt Cooperin kanssa. Hän soitti Monkin sävelmiä mugam-tyylisesti. Suunnilleen samoihin aikoihin hän muutti äitinsä kanssa Saksaan. Sen jälkeen hän on levyttänyt useita levyjä myös tunnettujen artistien, kuten Al Di Meola, Stanley Clarke, Omar Hakim, ja Bill Evans.


title: Vuoden tiedekirja

text: Vuoden tiedekirja on Tieteellisten seurain valtuuskunnan ja Suomen tiedekustantajien liiton vuosittain myöntämä kirjallisuuspalkinto Suomessa julkaistulle tutkimuskirjallisuudelle. Palkinto myönnettiin ensimmäisen kerran vuonna 1989 kymmenelle edellisenä vuonna julkaistulle teokselle. Vuodesta 2004 lähtien palkinto on ollut suuruudeltaan 10 000 euroa.


title: Vuoden tiedekirja

text: Aluksi palkinnon jakajana oli vain Tieteellisten seurain valtuuskunta. Tiedekustantajien liitto tuli mukaan vuonna 1995, mistä lähtien palkinto on jaettu vain yhdelle teokselle. Lisäksi jaetaan kunniamainintoja.


title: Jindřich Feld

text: Jindřich Feld (19. helmikuuta 1925 – 8. heinäkuuta 2007) oli tšekkiläinen nykytaidemusiikin säveltäjä.


title: Jindřich Feld

text: Feld syntyi musikaaliseen sukuun: hänen isänsä toimi viulunsoiton professorina Prahan konservatoriossa, ja äiti oli viulisti. Nuori Feld opiskeli isänsä johdolla viulun- ja alttoviulunsoittoa ja alkoi pian myös säveltää. Hän pääsi Prahan konservatorioon ja valmistui musiikkiakatemiasta 1952. Hän valmistui samana vuonna lisäksi tohtoriksi Kaarlen yliopistosta, Prahasta.


title: Jindřich Feld

text: Vuosina 1968–1969 Feld oli vierailevana sävellyksen professorina Adelaiden yliopistolla, Australiassa. Hän oli sävellyksen professori Prahan konservatoriossa 1972–1986.


title: Jindřich Feld

text: Feldin sävellystuotantoon kuuluu mm. kolme sinfoniaa, joista ensimmäinen valmistui 1967 ja viimeisin 1998. Hän sävelsi myös lukuisia konserttoja ja kamarimusiikkia.


title: Pasi Määttänen

text: Pasi Määttänen (s. 11. kesäkuuta 1972 Tampere) on suomalainen jääkiekkoilija. Hän pelasi urallaan Tampereen Ilveksessä, Saimaan Pallossa, Hämeenlinnan Pallokerhossa ja Rauman Lukossa sekä Ruotsin Elitserienissä HV71:n joukkueessa.


title: Pasi Määttänen

text: Määttäsen vahvuuksiin kuuluivat muun muassa nopeus ja monipuolisuus; hän pystyi pelaamaan sekä keskus- että laitahyökkääjän paikalla.


title: Pasi Määttänen

text: Määttänen nousi Ilveksen kapteeniksi kaudeksi Raimo Helmisen lopetettua menestyksekkään jääkiekkouransa keväällä 2008 ja pelasi kapteenina kunnes ura päättyi 23. maaliskuuta 2011 playoff-peliin Ilves–JYP. Määttänen pelasi urallaan 17 kautta ja 769 ottelua. Pisteitä hän sai 440 (208+232).


title: Maikopin kulttuuri

text: Maikopin kulttuuri oli pronssikautinen kulttuuri Kaspianmeren länsipuolella 3500–2500 eaa. Kulttuurin keskus oli nykyisen Maikopin kaupungin seuduilla, ja sen alue ulottui Tamanin niemimaalta lähellä Dagestanin rajaa sijaitsevaan Kertšinsalmeen. Kulttuuri tunnetaan taidokkaista pronssitöistään.


title: Maikopin kulttuuri

text: Maikopin kulttuurin kanssa samanaikainen oli vuosien 3500–2200 eaa. Kuro-Araxesin kulttuuri, joka ulottui Kaukasukselta Itä-Anatoliaan. Pohjoisessa ja lännessä oli Jamnan kulttuuri, joka rakensi suuria hautakumpuja ja kurgaaneja. Pohjoisessa oli Novotitorovkan kulttuuri vuosina 3300–2700 eaa.


title: Maikopin kulttuuri

text: Maikopin kulttuurissa vainajat haudattiin kuoppiin, jotka peitettiin suurella maakummulla. Hautaustapojen perusteella heidän uskotaan puhuneen indoeurooppalaista kieltä.


title: Maikopin kulttuuri

text: Joidenkin mukaan varhaisemmat Maikopin kulttuurin kurgaanit edelsivät muutamalla sadalla vuodella Jamnan kulttuurin vastaavia hautoja. Mutta uusimpien tutkimusten mukaan varhaisimmat Jamnan kumpuhaudat osuvat ajalle 4000-3300 eaa., jolloin Maikopin ja Jamnan kumpuhaudat ovat suunnilleen yhtä vanhoja.


title: Maikopin kulttuuri

text:
Maikopin kulttuurin alueella uskotaan olleen ainakin Y-kromosomin haplotyyppejä
G2a ja R1b edustavia väestöjä, joidenkin mukaan paljon myös J1/J2. R1b lienee vaeltanut alueen halki myöhäisneoliittisella ajalla etelästä.


title: Maikopin kulttuuri

text: Maikopin kulttuurin aikajako.


title: Max Brod

text: Max Brod (27. toukokuuta 1884 – 20. joulukuuta 1968) oli kirjailija, säveltäjä ja journalisti. Hän syntyi Prahassa, joka silloin oli osa Itävalta-Unkarin Böömiä.Vaikka Brod oli itsekin tuottelias kirjailija, hänet tunnetaan myös Franz Kafkan ystävänä, elämäkertakirjoittajana ja kirjeiden ja päiväkirjojen puhtaaksikirjoittajana ja julkaisijana.


title: Max Brod

text: Brod oli saksankielinen juutalainen ja opiskeli lakia Prahan Kaarlen yliopistossa. Hän valmistui vuonna 1907 ja ryhtyi pian sionistiksi.


title: Max Brod

text: Natsiaikana vuonna 1939 Brod pakeni vaimonsa Elsa Taussigin kanssa Palestiinaan. Kirjailija asui siellä kuolemaansa saakka. Hän toimi Tel Avivin Habima-teatterin dramaturgina.


title: Max Brod

text: Brod tapasi Kafkan ensimmäistä kertaa vuonna 1902, jolloin molemmat olivat Prahassa opiskelemassa. Miehet olivat läheisiä ystäviä Kafkan kuolemaan saakka. Toisin kuin Kafka, Brod oli elinaikanaan suosittu ja paljon julkaistu kirjailija. Hänen romaaninsa "Schloß Nornepygge", joka julkaistiin kirjailijan ollessa vasta 24-vuotias, pääsi nopeasti Berliinin kirjallisuuspiirien suosioon ja sitä pidettiin ekspressionismin mestariteoksena.


title: Max Brod

text: Franz Kafka menehtyi tuberkuloosiin vuonna 1924. Brod viimeisteli ja julkaisi postuumisti ystävänsä teoksia, joista monet olivat jääneet keskeneräisiksi. Tämän jälkeen Kafkasta on tullut yksi historian luetuimpia kirjailijoita. Brod julkaisi Kafkan elämäkerran 1937.


title: Max Brod

text: Brod oli myös säveltäjä. Hänen tuotantoonsa kuuluu lauluja, pianokappaleita ja näyttämömusiikkia. Lisäksi hän käänsi Leoš Janáčekin oopperoita saksaksi ja kirjoitti Janáčekista elämäkerran vuonna 1924. Brod kuoli vuonna 1968 Tel Avivissa, Israelissa.


title: Matti Kaario

text: Matti Kaario (s. 29. marraskuuta 1953 Tampere) on suomalainen jääkiekkovaikuttaja. Kaario on tehnyt mittavan uran niin pelaajana kuin myös valmennus- ja johtotehtävissä.


title: Matti Kaario

text: Keväällä 1983 kookas puolustaja Kaario pelasi MM-kisoissa yhdessä seuratovereidensa Risto Jalon ja Raimo Summasen kanssa, mutta turnaus ei muodostunut menestykseksi sen paremmin Kaariolle kuin Suomen maajoukkueellekaan. Pelaajauransa jälkeen Kaario on jatkanut eri tehtävissä jääkiekon parissa. Kaario on toiminut mm. Ilveksen jääkiekkojoukkueen valmentajana kolmesti, sekä joukkueenjohtajana kaudesta 2005–06 lähtien. Vuonna 2012 Kaario toimi Ilveksen operatiivisena johtajana yhden ottelun ajan Ilves Hockey Oy:n johdon irtisanouduttua.


title: Matti Kaario

text: Tällä hetkellä Kaario toimii Tampereen kaupungin liikuntapalveluiden käyttöpäällikkönä vastuualueenaan kansainvälinen toiminta ja huippu-urheilu sekä niiden suorituspaikkojen kehittäminen. Syksyllä 2007 Kaario totesi, että "Ratina ei ole lumileikkejä varten" jolloin Tampere Unitedin pelaajien ja henkilökunnan täytyi kolata kenttä, jotta peli GBK:ta vastaan saatiin pelattua. Keväällä 2009 Kaario esti Veikkausliigakauden aloittamisen ajallaan vedoten kentän huonoon kuntoon ja lähestyvään Bruce Springsteenin konserttiin. Veikkausliigan kilpailupäällikkö Peter Lundströmin Pohjalaiselle antamansa haastattelun mukaan kentän kunto olisi mahdollistanut jalkapallo-ottelun. Kaario esitti puolestaan keväällä 2011, että perinteinen Tammela tulisi purkaa asuintalojen tieltä.


title: First Day of My Life

text: First Day of My Life on suomalaisen rockyhtye The Rasmuksen single. Se julkaistiin lokakuussa 2003 ja se on kolmas singleirrotus yhtyeen Dead Letters -albumilta. Suomen virallisella singlelistalla single oli parhaimmillaan neljännellä sijalla ja pysyi siellä kahdeksan viikkoa. Single menestyi kohtalaisesti myös muualla Euroopassa. First Day of My Life, kuten koko "Dead Letters"-albumi, nauhoitettiin "Nord Studios"illa, Tukholmassa. Kappaleesta löytyy lisäksi akustinen versio In the Shadows -singleltä sekä brittiläistä radiokanavaa varten nauhoitettu versio Guilty-singleltä.


title: First Day of My Life

text: "First Day of My Life"lle kuvattiin video Berliinissä, Saksassa ja sen ohjasi Sven Bollinger. Siinä yhtye soittaa kilpa-autoradalla ja matalassa vesialtaassa. Singlen kansikuva on otettu videon yhteydessä.


title: Staffa

text: Staffa on Skotlannin länsirannikolla sijaitseva Sisä-Hebrideihin kuuluva basalttisaari. Se sijaitsee noin 50 km Obanista länteen. Saareen on syntynyt aaltojen vaikutuksesta useita luolia, joista kuuluisin on Fingalin luola. Staffa on kooltaan 33 hehtaaria ja sen korkein kohta 42 metriä. Saari on ollut asumattomana 1800-luvulta.


title: Staffa

text: Saari kuuluu Argyll ja Buten paikallishallintoalueeseen.


title: Alfredo Catalani

text: Alfredo Catalani (19. kesäkuuta 1854 – 7. elokuuta 1893) oli italialainen oopperasäveltäjä, jonka nykyään esitetyin teos on "La Wally" (1892).


title: Alfredo Catalani

text: Catalani syntyi Luccassa ja opiskeli Milanossa Antonio Bazzinin johdolla. Monet säveltäjän työt ovat jääneet ajan suositumpien oopperasäveltäjien, kuten Jules Massenet'n ja Giacomo Puccinin töiden varjoon. Catalani kuoli Milanossa 39-vuotiaana kärsittyään tuberkuloosista. Hänet haudattiin Cimitero Monumentaleen, jossa lepäävät myös Amilcare Ponchielli ja Arturo Toscanini. Toscanini muistetaan Catalanin musiikillisen uran merkittävänä tukijana.


title: Alfredo Catalani

text: "La Wally" sai kantaesityksensä La Scalassa 20. tammikuuta 1892. Nelinäytöksisen oopperan libreton oli kirjoittanut Luigi Illica. Oopperasta muistetaan varsinkin aaria "Ebben? Ne andrò lontana", joka alun perin oli kirjoitettu itsenäisenä sävellyksenä jo 1878.


title: Hermann Goetz

text: Hermann Gustav Goetz (7. joulukuuta 1840 – 3. joulukuuta 1876) oli saksalainen säveltäjä.


title: Hermann Goetz

text: Goetz muutti vuonna 1863 Sveitsiin opiskeltuaan Berliinissä. Hän työskenteli vuosikymmenen ajan kriitikkona, pianistina, urkurina ja kapellimestarina, ja viimeiset vuotensa hän omisti sävellystyölleen.


title: Hermann Goetz

text: Goetz sai ensimmäisen varsinaisen pianotuntinsa 1857 ja valmistui konservatoriosta 1862. Hän meni naimisiin vuonna 1868.


title: Hermann Goetz

text: Goetz oli kärsinyt pitkään tuberkuloosista, joka saikin hänet lopulta vetäytymään hiljaiseen sävellystyöhönsä. Hänen tuotantoonsa kuuluu sinfonia, kaksi pianokonserttoa, viulukonsertto, kaksi oopperaa, kamarimusiikkia ja muuta.


title: Pimeyden kutsu

text: Pimeyden kutsu on ensimmäinen osa Robin Jarvisin Deptfordin hiiristä kertovassa nuortenkirjasarjassa.


title: Pimeyden kutsu

text: Lontoon liepeillä Deptfordissa asuvat hylätyssä Laitalassa hiiret. Tarina alkaa, kun Albert Brown, kahden lapsen Audreyn ja Arthurin isä, mielestään typerästi uhmaa Ristikon vaaroja ja menee viemäreihin. Siellä hän tapaa Lontoon keskustasta tulleen nuoren harmaan hiiren Piccadillyn, joka pakenee, kun rotat nappaavat Albertin.


title: Pimeyden kutsu

text: Kun nuoret hiiret varttuvat aikuisiksi, he saavat kukin yksilöllisen, kohtaloon sidotun hiirvaskensa, joiden tekemiseen vaikuttavat vaskitakojat sekä hiirten myyttinen suojelija Vihreä hiiri. Albertin tytär Audrey ei halunnut uskoa, että hänen isänsä oli kuollut, ei varsinkaan silloin kun itse Vihreä hiiri ojensi hänelle hiirvaskensa ja hänen isänsä ääni kuului hänen vierestään. Kovin kiintyneenä isäänsä Audrey väittää Piccadillya pelkuriksi ja huijariksi, kun tämä kertoo Albertin joutuneen rottien hirmuisen jumalan Jupiterin kynsiin. Audreyn ja Arthurin ystävät, serkukset albiinohiiri Oswald ja peltohiiri Taula aikoivat lähteä hakemaan viemäreistä Ristikon takaa Audreyn kadonnutta hiirvaskea, mutta Piccadilly, jota Audrey itse painosti, lähti Taulan sijasta.


title: Pimeyden kutsu

text: Oswald päätyy rottien sekaan ja melkein joutuu syödyksi. Hän pääsee kuitenkin pakenemaan ja löytää Audreyn hiirvasken. Vihreä hiiri kehottaa häntä antamaan vasken Audreylle, joka melkein joutuu Jupiterin surmaamaksi. Audreyn kissantorjuntaan erikoistunut hiirvaski tekee lopun Jupiterista, ja tämän adjutantti Morgan-cornwallilaisrottakin katoaa.


title: Nishijinin metroasema

text: Nishijinin metroasema () on Fukuokan kaupungin Sawaran suuralueella sijaitseva metroasema. Asema on neljäs asema Kūkō-linjalla Meinohaman aseman päästä lukien. Asema avattiin 26. heinäkuuta 1981.


title: Nishijinin metroasema

text: Aseman lähellä sijaitsee useita kaupungin julkisia paikkoja, kuten museoita ja kirjastoja. Lisäksi Seinan Gakuinin yliopiston kampus sijaitsee aseman ympäristössä. Nämä tekevät asemasta yhden Fukuokan kiireisimmistä, ja sen kautta matkustaa päivässä 42 000 ihmistä. Muita paikkoja lähistöllä ovat muun muassa:


title: Vladimir Usatševski

text: Vladimir Kirilovitš Usatševski (ven. Усачевский, engl. Ussachevsky; 3. marraskuuta 1911 Hailar – 2. tammikuuta 1990 New York) oli Mantšuriassa syntynyt, yhdysvaltalaistunut säveltäjä, joka tunnetaan varsinkin elektronisesta musiikistaan.


title: Vladimir Usatševski

text: Usatševskin vanhemmat olivat kansallisuudeltaan venäläisiä. Säveltäjä lähti vuonna 1931 asumaan ja opiskelemaan Yhdysvaltoihin. Hänen varhainen tuotantonsa on lähinnä uusromanttista, mutta 1950-luvulla hän alkoi kiinnostua elektronisesta musiikista.


title: Vladimir Usatševski

text: Usatševski opetti vuosina 1947–1980 Columbian yliopistossa. Hän oli vuonna 1959 mukana perustamassa Columbia-Princetonin elektronisen musiikin keskusta New Yorkissa. Hän opetti lisäksi Utah'ssa ja toimi vuosina 1968–1970 Yhdysvaltain säveltäjien liiton puheenjohtajana.


title: Vladimir Usatševski

text: Usatševski kuoli New Yorkissa 2. tammikuuta 1990. Hänen merkittäviä oppilaitaan ovat muun muassa Charles Wuorinen, Alice Shields, İlhan Mimaroğlu, Ingram Marshall ja Richard Einhorn.


title: Kvanttimekaniikan historia

text: Kvanttimekaniikka kehitettiin varsinaisesti 1920-luvulla, mutta jo paljon aikaisemmin tunnettiin ilmiöitä, jotka voitiin tyydyttävästi selittää vasta kvanttimekaniikan avulla.


title: Kvanttimekaniikan historia

text: Ensimmäinen kvanttimekaniikkaan ja samalla kvanttikemiaan viittaava havainto tehtiin vuonna 1838, jolloin Michael Faraday löysi katodisäteet. Gustav Kirchhoff todisti epäsuorasti väitteen mustan kappaleen säteilystä vuonna 1859. Samana vuonna James Clerk Maxwell kiinnitti huomiota siihen, että useiden aineiden ominaislämpökapasiteetti pienenee alhaisissa lämpötiloissa, vaikka tunnettujen teorioiden mukaan sen olisi pitänyt pysyä vakiona. Hän arveli jo tuolloin, että tämä hänen "vapausasteiden jäätymiseksi" kutsumansa ilmiö saattaisi osoittautua ongelmaksi, johon klassinen fysiikka kaatuu. Ludwig Boltzmann ehdotti vuonna 1877, että fysikaalisen systeemin energiatilat voivat olla epäjatkuvia.


title: Kvanttimekaniikan historia

text: Kvanttiteorian isänä pidetään yleisesti Max Planckia, joka keksi sähkömagneettisen säteilyenergian syntyvän määräkokoisina paketteina. Tämä oli tulos, johon hän päätyi vuonna 1900 tutkittuaan mustan kappaleen säteilyä ja sen taajuusjakaumaa eri lämpötiloissa. Se oli osoittautunut ongelmalliseksi ja piinannut fyysikoita puoli vuosisataa.


title: Kvanttimekaniikan historia

text: Max Planck esitti vuonna 1900 Saksan fyysikkoseuran kokouksessa, että atomi luovuttaa energiaa epäjatkuvina "paketteina" eli kvantteina. Max Planckin teoriaa pidetään kvanttimekaniikan alkuna, vaikka paljon pohjatyötä tehtiin jo ennen Planckia ja hänen aikalaisiaan.


title: Kvanttimekaniikan historia

text: Planck esitti kaavan, jonka mukaan kvantin energia on suoraan verrannollinen taajuuteen:Max Planckin ehdotus pienistä energiapaketeista toimi täydellisesti kaikilla sähkömagneettisen säteilyn aallonpituuksilla. Tästä huolimatta fyysikot eivät suostuneet suoraan uskomaan Planckin näkemystä, sillä se oli ristiriidassa klassisen fysiikan oppien kanssa. Planck itsekin pyrki sovittamaan teoriansa yhteen klassisen fysiikan kanssa, kuitenkaan onnistumatta.


title: Kvanttimekaniikan historia

text: Albert Einstein selitti valosähköisen ilmiön vuonna 1905. Einstein käytti apunaan ilmiön selittämisessä Planckin aiemmin esittämää kvanttiteoriaa. Valosähköisessä ilmiössä sähkömagneettinen säteily erottaa elektroneja esineiden pinnoista; ilmiö on selvimmin havaittavissa metalleissa. Einsteinin mukaan tämä ilmiö osoitti, ettei säteily ainoastaan synny määräsuuruisena kvantteina vaan säilyttää kvantittumisensa syntynsä jälkeenkin, joten jokainen kvantti myös absorboituu joko kokonaan tai ei ollenkaan. Valokvantti sai nimen fotoni, jota käytti ensimmäisenä Gilbert Newton Lewis vuonna 1926.


title: Kvanttimekaniikan historia

text: Tanskalaisen fyysikon Niels Bohrin atomimallissa olennaisinta oli se, että atomi koostuu positiivisesti varautuneesta ytimestä ja elektronitasoista (aiemmin käytettiin nimitystä energiakuori, mutta parempi olisi käyttää energiatasoa), jotka kiertävät ydintä ympäri ellipsiradoilla. Bohrin mukaan klassisen mekaniikan lait eivät päde, kun elektronit virittäytyvät tai purkautuvat energiatasoilta toisille. Bohrin mallissa elektronit kiertävät energiatasoilla, jolla kullakin on oma ns. kvanttiluku, joka määrittää tason maksimaalisen energian. Jos elektronilla on vähemmän energiaa kuin energiataso sallii, elektroni hyppää alemmalle tasolle ja luovuttaa ylimääräisen energian kvanttina eli fotonina. Bohrin mallilla voidaan selittää muun muassa revontulet.


title: Kvanttimekaniikan historia

text: Bohrin mallissa on heikkouksia, jotka tekevät mallin vääräksi. Mallin yksinkertaisuuden takia sitä opetetaan edelleen kouluissa. Mallin heikkoutena on muun muassa oletus, että elektronit ovat hiukkasia. Nykyään tiedetään elektroneilla olevan sekä hiukkasmainen että aaltoluonne (kts. aaltohiukkasdualismi). Mallissa oletetaan myös, että elektronit kiertävät tarkoilla radoilla. Olettamus on kuitenkin väärä, sillä elektroneilla on vain tietty todennäköisyys sijaita tietyssä avaruuden pisteessä.


title: Kvanttimekaniikan historia

text: Einsteinin valosähköisen ilmiön teoria osoitti, että valolla on sekä aalto- että hiukkasluonne. Vuonna 1924 Louis de Broglie väitti, että samoin on myös elektronien ja muidenkin atomitason hiukkasten laita. Seuraavina vuosina monet fyysikot, erityisesti Werner Heisenberg ja Erwin Schrödinger kehittelivät tätä ajatusta edelleen ja perustivat täten kokonaan uuden fysiikan perusteorian, kvanttimekaniikan.


title: Kvanttimekaniikan historia

text: Termiä kvanttimekaniikka käytti ensimmäisenä Max Born vuonna 1924 ilmestyneessä artikkelissa ""Zur Quantenmechanick"".


title: Kvanttimekaniikan historia

text: Kvanttimekaniikka kuvaa atomitason tapahtumia, eikä sitä voida soveltaa suuriin kappaleisiin. Kvanttimekaniikan kehittyessä se alkoi saada järjenvastaisia ajatuksia ja sen kritiikki alkoi kasvaa. Kvanttimekaniikkaa ei ole lukuisten yritysten jälkeenkään pystytty osoittamaan vääräksi, päinvastoin.


title: Kvanttimekaniikan historia

text: Kvanttimekaaninen atomimalli perustuu Schrödingerin yhtälöihin. Mallin mukaan elektronilla on tietty todennäköisyys esiintyä tietyssä paikassa. Fermionien mahdollisia tiloja määrää Paulin kieltosääntö. Kvanttimekaaninen atomimalli on todistettu useilla tarkoilla kokeilla oikeaksi.


title: Eino Railo

text: Kustaa (Gustaf) Eino Railo (sukunimi vuoteen 1903 Nyman; 23. tammikuuta 1884 Taivalkoski – 2. joulukuuta 1948 Helsinki) oli suomalainen kirjailija, kirjallisuudentutkija, kirjallisuusarvostelija ja kustantaja. Railo julkaisi kirjoituksiaan ainakin nimimerkeillä "Osmo Iisalo", "Sissi" ja "Argus".


title: Eino Railo

text: Railon vanhemmat olivat Taivalkosken kappalainen, pastori Gustaf Edward Nyman (1848–1892) ja Anna Helander. Perhe muutti Taivalkoskelta Suomussalmelle jo vuoden kuluttua Railon syntymästä, ja hän kävi sittemmin talvet koulua Oulussa ja vietti kesät Pudasjärvellä. Railo kirjoitti ylioppilaaksi Oulun suomalaisesta lyseosta vuonna 1904. Hän valmistui filosofian kandidaatiksi Helsingin yliopistosta vuonna 1907 ja filosofian tohtoriksi 1925. Hän toimi myös yliopiston kirjallisuuden historian dosenttina vuodet 1924–1948. Railon väitöskirja "Haamulinna" (1925) käsitteli englantilaista kauhuromanttista kirjaillisuutta.


title: Eino Railo

text: Railo toimi aluksi lehtialalla Lahden Lehden päätoimittajana ja sitten toimitussihteerinä Helsingin Sanomissa vuoteen 1914 saakka. Hän oli Kustannus Oy Kirjan toimitus- ja kirjallisena johtajana 1914–1931 ja sen jälkeen WSOY:n palveluksessa 1931–1937. Railo oli sitten 1937–1939 Uuden Suomen kirjallisuustoimittajana ja 1941–1948 Kauppalehden kirjallisuusarvostelijana. Railo sai professorin arvonimen 1948.


title: Eino Railo

text: Railo julkaisi tutkimuksia muun muassa Englannin kauhuromantiikasta (väitöskirja "Haamulinna", 1925) sekä kirjailija Kyösti Wilkunasta. Hän julkaisi myös kuusiosaisen "Yleisen kirjallisuuden historia" -teoksen 1933–1937. Hän oli mukana perustamassa "Kirjallisuudentutkijain Seuraa" vuonna 1927 ja toimi seuran puheenjohtajana 1935–1936. Railo toimi kirjailijoiden sananvapausjärjestö Suomen PENin puheenjohtaja vuosina 1934–1936 ja Kirjailijaliiton varapuheenjohtaja 1934–1938. Railo julkaisi vuonna 1944 kirjan Uusi Päivä -lehdestä, johon hän oli vuosina 1917–1918 kirjoittanut pakinoita nimimerkillä "Sissi".


title: Eino Railo

text: Railo oli paikalla, kun kirjailija Algoth Untolaa (Maiju Lassila) lähdettiin viemään 21. toukokuuta 1918 yhdessä muiden punavankien kanssa laivalla Helsingin kauppatorin rannasta Santahaminaan teloitettavaksi. Laivamatkalla Untola hyppäsi laivasta mereen ja joutui ammutuksi. Railo oli toiminut Untolan kirjojen kustantajana.


title: Eino Railo

text: Railon puoliso oli Eva Elisabeth Ekholm. Heidän pojastaan Juhani Eljas Railosta (s. 1920) tuli kirurgiaan erikoistunut lääketieteen ja kirurgian tohtori, joka avioitui arkkitehti Rafael Blomstedtin tyttären Brita Maria Charlotta Blomstedtin (s. 1921) kanssa.


title: Eino Railo

text: Railo julkaisia teoksia sekä omalla nimellään että nimimerkeillä ja oli myös suomentaja.


title: Eino Railo

text:
Omalla nimellä:
Nimimerkillä "Osmo Iisalo":
Nimimerkillä "Pohjalainen":
Nimimerkillä "Sissi":


title: Jaana Airaksinen

text: Jaana Airaksinen (s. 24. syyskuuta 1961 Tervo) on suomalainen kirjailija ja kansalaisaktivisti. Hän on Voima Kustannuksen tytäryhtiö Into Kustannuksen toimitusjohtaja ja "Voima"-lehden entinen päätoimittaja. Airaksinen on koulutukseltaan kauppatieteiden maisteri.


title: Jaana Airaksinen

text: Vuonna 2015 Airaksinen sai Suomen tietokirjailijat ry:n myöntämän tietokirjallisuuden edistämispalkinnon.


title: Jaana Airaksinen

text: 2015 hän allekirjoitti Paavo Väyrysen kansalaisaloitteen Suomen EMUssa pysymiseen liittyen.


title: Jaana Airaksinen

text: Airaksisen puoliso on kirjailija ja ympäristöaktivisti Risto Isomäki.


title: Lyhde

text: Lyhde on viljankorjuussa käytetty keino, joka helpottaa puimattoman viljan varastointia ja kuivatusta.


title: Lyhde

text: Lyhde on viljankorsista koottu nippu. Lyhteinä korsia on helppo käsitellä, ja niissä vilja myös tuleentuu sekä kuivuu niin, että jyvien irrottaminen puimalla on vaivatonta. Viljan varastoiminen lyhteinä oli hyödyllistä ennen modernin, koneellisen viljelyn aikakautta. Sirpillä leikattu tai viikatteella niitetty vilja kootaan nippuun, joka sidotaan yhteen yleensä samoista korsista otetulla siteellä. Pellolla lyhteitä voidaan pystyttää kuivumaan useamman lyhteen muodostelmiin, joita kutsutaan idässä yleensä nimillä viisikko ja kuhilas sekä lännessä nimellä kyäs (kykkäät), tai ne voidaan latoa ristikkäin olkaukseen. Kuivuneita lyhteitä varastoidaan pinoamalla niitä aumoihin, kekoihin ja närtteisiin. Lyhteiden kuivatustelineitä ovat olleet yksiriukuiset aarrot (aarto) ja moniriukuiset elohaasiat. Sana 'lyhde' on etupäässä itäinen ('lyhe', 'liyhe'), lännessä on käytetty myös nimitystä 'sitoma'.


title: Lyhde

text: Lyhteet ovat määräsuuruisia, ja ne kootaan kourallisista. Sirpillä leikatessa kootaan lamoamalla suuria kourallisia, jotka sitten nostetaan sängelle tyvet hieman ristikkäin. Kourallinen kootaan joko peukalon ja sormien väliin tai käyttämällä vielä avuksi jokaista sormiväliä. Viidestä kourallisesta tulee lyhde. Lyhteet saavat mieluusti lojua sängellä sitomattomina iltaan asti, jolloin ne kuivahtavat. Työpäivän päätteeksi lyhteet sidotaan. Toukolyhteen side otetaan vetämällä lyhteestä uloimmat tähkät, jolloin saadaan kimppu pisimpiä olkia. Jos vilja on lyhyttä, täytyy sidettä jatkaa, tai se on kierrettävä köysimäiseksi tai turvauduttava erikseen varattuihin, liotettuihin ruisolkiin. Heinällä ei yleensä viljaa sidota. Ruislyhde ja usein toukolyhdekin on siteen kohdalta yleensä seitsemän tuumaa eli noin 18 senttiä paksu.


title: Lyhde

text: Lyhde sidotaan käymällä seisomaan lyhteen oikealle puolelle, kasvot tähkäpäätä kohti, ja side otetaan tähkät vasempaan käteen, tyvi oikeaan. Side sujautetaan lyhteen tyvipään ympäri, jolloin lyhde samalla kierähtää. Side vedetään tiukaksi ja kierretään siteen tyvipää siteen tähkäpään ympäri kerran ja painetaan sitten oikean käden peukalolla yläkautta siteen alle niin, että muodostuvan lenkin tyvi jää osoittamaan siteen alta lyhteen tähkiä kohti. Siteen paikasta lyhteen pituuden suhteen riippuu, pysyykö lyhde siirreltäessä koossa vai ei.


title: Ekologinen käytävä

text: Ekologinen käytävä voi tarkoittaa seuraavia asioita:


title: Imperiumi (albumi)

text: Imperiumi (LPCD 002) on oululaisen rockmetalliyhtye Lumina Polariksen 1. huhtikuuta 2006 julkaistu studioalbumi. Albumin kansineen tuotti Timo Peltokangas. Äänityksestä ja miksauksesta vastasivat Mikko Tuliniemi ja Timo Peltokangas. Albumin masteroi Finnvox-studiolla Mika Jussila.


title: Imperiumi (albumi)

text: "Imperiumi" on raamatullisin kielikuvin kerrottu konseptialbumi eli yhtyeen mukaan "tositarina tulen valtakunnan noususta, rappiosta ja tuhosta". Albumi alkaa Mikko Härkinin säveltämällä ja sovittamalla introlla ""Lankeemus"". Albumin musiikki on melodista rockmetallia ja sisältää runsaasti pop-koukkuja, kuten esimerkiksi singlenäkin julkaistulla kappaleella ""Autiomaahan"" sekä ""Lumo""-raidalla. Vokalisti Veli-Matti Väisänen tulkitsee sanoitusten rujoja kielikuvia pääosin raspiäänellä mutta myös puhtaammalla ilmaisulla. ""Rooma"" on thrash metal -vaikutteinen kappale.


title: Imperiumi (albumi)

text:
"Imperiumi" on saanyt hyviä arvosteluita medioissa kuten "Noise.fi" ja "Imperiumi.net".
Veli-Matti Väisäsen korvasi kesällä 2008 Oula Siipola.


title: Sinfonia nro 5 (Beethoven)

text: Ludwig van Beethovenin sinfonia nro 5 c-molli (op. 67) valmistui vuosina 1804–1808 ja kantaesitettiin 22. joulukuuta 1808. Sinfoniasta on käytetty myös lisänimeä "Kohtalonsinfonia", mutta toisin kuin kolmannessa sinfoniassa, tämä lisänimi ei ole Beethovenin antama. Lisänimi on tullut siitä, että hän sanoi kerran ystävälleen sinfonian ensimmäisistä nuoteista: "Näin kolkuttaa kohtalo ovelle." Beethoven saikin inspiraationsa Kohtalonsinfoniaan unestaan, jossa kuolema koputtaa hänen oveensa. Teos on yksi länsimaisen taidemusiikin tunnetuimmista sinfonioista, ja se koostuu neljästä osasta. Kuuluisa on varsinkin ensimmäisen osan pahaenteinen c-molli-teema. Se on hyvin tunnettu.


title: Sinfonia nro 5 (Beethoven)

text: Beethoven kehitteli teosta huomattavan pitkän aikaa. Ensimmäiset luonnokset ovat vuodelta 1804, Eroica-sinfonian valmistumisen jälkeen. Beethoven kuitenkin keskeytti toistuvasti työnsä sinfonian parissa valmistellessaan muita sävellyksiä, joihin kuului ensimmäinen versio Fideliosta, Appassionata-sonaatti, kolme Razumovsky-jousikvartettoa, Viulukonsertto, neljäs pianokonsertto ja neljäs sinfonia. Kohtalonsinfonian lopullinen valmistuminen tapahtui vuosina 1807–1808 yhdessä Pastoraalisinfonian kanssa, joka kantaesitettiin samassa konsertissa.


title: Sinfonia nro 5 (Beethoven)

text: Beethoven oli Kohtalonsinfoniaa säveltäessään yli kolmenkymmenen ikäinen. Hänen elämässään oli tänä aikana meneillään etenevän kuurouden aiheuttama kriisi. Säveltämisen aikana maailmassa oli meneillään Napoleonin sodat, poliittista kuohuntaa Itävallassa ja Napoleonin joukkojen Wienin miehitys vuonna 1805.


title: Sinfonia nro 5 (Beethoven)

text: Sinfonia esitettiin ensimmäisen kerran Theather an der Wienissä laajassa Beethovenin itsensä johtamassa konsertissa, jonka ohjelmisto koostui kokonaan hänen omien teostensa kantaesityksistä. Konsertti kesti yli neljä tuntia. Viides ja kuudes sinfonia oli numeroitu konsertissa päinvastoin kuin ne nykyään tunnetaan. Konsertin ohjelma oli seuraava:Beethoven omisti teoksen kahdelle mesenaatilleen, ruhtinas Franz Joseph von Lobkowitzille ja kreivi Rasumovskylle, sinfonian ensimmäisessä painetussa julkaisussa huhtikuussa 1809.


title: Sinfonia nro 5 (Beethoven)

text: Kohtalonsinfonia noudattaa pääpiirteittäin tavanomaista sinfoniamuotoa. Neljä osaa kestävät noin 35 minuuttia.


title: Sinfonia nro 3 (Beethoven)

text: Ludwig van Beethovenin sinfonia nro 3 Es-duuri (op. 55), lisänimeltään "Eroica", edustaa tyylillisesti klassismin ja romantiikan ajan siirtymävaihetta.


title: Sinfonia nro 3 (Beethoven)

text: Beethovenin kolmannen sinfonialle vakiintunut kutsumanimi "Eroica" suomennetaan usein "herooinen" eli sankarillinen. Säveltäjä omisti teoksen alun perin Napoleon Bonapartelle, mutta poisti omistuksen Napoleonin kruunautettua itsensä keisariksi ja omisti lopulta sinfonian ruhtinas von Lobkowitzille.


title: Sinfonia nro 3 (Beethoven)

text: Eroica sävellettiin suurimmilta osin loppuvuodesta 1803. Teos on viimeistelty 1804 ja sen yksityinen kantaesitys oli tämän vuoden kesällä. Ensimmäinen julkinen esitys oli Wienissä 7. huhtikuuta 1805 säveltäjän itsensä johtamana.


title: Sinfonia nro 3 (Beethoven)

text: Teos merkitsi irtiottoa aiemmasta sinfoniaperinteestä, ja se oli merkittävä askel kohti romantiikkaa. Kestoltaan se on edeltäviä sinfonioita huomattavasti pitempi. Teoksessa mahtavimpana pidetään sen ensimmäistä osaa, joka kestää noin 14–18 minuuttia ja noudattaa sonaattimuotoa. Toinen osa on lähes samanpituinen hautajaismarssi, jota esitetään välillä erilaisissa muistotilaisuuksissa irrallisena kappaleena. Kolmas osa on metsästyshenkinen scherzo. Kymmenminuuttinen finaali on osin muunnelmamuotoinen. Eroican orkestraation erikoisuus on kolmen käyrätorven käyttö tavanomaisten kahden sijasta: näillä on näyttävää soitettavaa varsinkin scherzon triossa. Eroica luetaan sinfoniakirjallisuuden suurimpiin klassikoihin, sekä klassisen musiikin tärkeimpiin sävellyksiin.


title: Fingalin luola

text: Fingalin luola (, ) on Skotlannin länsirannikolla sijaitsevan Staffan saaren kuuluisin rantakallioluola. Sen pituus on 69 metriä ja leveys vaihtelee 7–13 metrin välillä. Korkeus merenpinnasta on noin 20 metriä. Laskuveden ajaksi luolaan jää noin 8 metrin syvyydeltä vettä.


title: Fingalin luola

text: Luolaan ei voi ajaa veneellä, mutta sinne voi kävellä kapeaa kivipolkua saaren muista osista.


title: Edmund Zalinski

text: Edmund Louis Gray Zalinski (1849–1909) oli puolalaissyntyinen sittemmin amerikkalaistunut keksijä ja upseeri.


title: Edmund Zalinski

text: Vuosina 1883–1889 hän kehitti paineilmakäyttöisen dynamiittitykin, jonka avulla voitiin lennättää dynamiittivarusteisia ammuksia lyhyen matkan päähän. Dynamiittitykin alkuperäisnimitys oli "pneumatic dynamite tornado gun".


title: Sinfonia nro 6 (Beethoven)

text: Ludwig van Beethovenin sinfonia nro 6 F-duuri (op. 68), lisänimeltään "Pastoraalisinfonia", valmistui kesällä 1808.


title: Sinfonia nro 6 (Beethoven)

text: Beethoven haki inspiraatiota kuudenteen sinfoniaansa maaseudun luonnosta ja rauhasta, mistä on peräisin teoksen nimikin. Ensiesitys oli Wienissä 22. joulukuuta 1808 samaan aikaan viidennen sinfonian kanssa.


title: Sinfonia nro 6 (Beethoven)

text: Pastoraalisinfonia poikkeaa klassismille tyypillisestä muodosta siten, että se koostuu viidestä osasta kolmen tai neljän sijaan. Ylimääräinen osa on myrsky, jonka on arveltu saaneen inspiraatiota Haydnin "Vuodenajat"-oratorion myrsky-osuudesta. Teos on vahvasti ohjelmallinen, ja sen kaikilla osilla on nimet, joista selviää, mitä teoksen musiikin on tarkoitus kuvata. Paikoin käytetään myös suoranaisia soittimilla tehtyjä ääniefektejä, kuten linnunlaulua toisen osan lopussa (partituurissa lukee, mikä lintu on kulloinkin kyseessä) sekä ukkosenjyrinää myrsky-osuudessa. Kolme viimeistä osaa esitetään "attacca", tauoitta.


title: Sinfonia nro 6 (Beethoven)

text: Teos on noin 40-minuuttinen. Teos on hyvin suosittu, ja sitä pidetään vahvan melodisena ja herkkänä teoksena. Beethoven itse kuvasi suhdettaan luontoon kertomalla rakastavansa enemmän metsän puuta kuin ihmisiä.


title: Ivan Brunetti

text: Ivan Brunetti (3. lokakuuta 1967, Italia) on yhdysvaltalainen sarjakuvataiteilija. Brunettin piirrostyyli vaihtelee tikku-ukoista äärimmäiseen realismiin. Tyylistä riippumatta sarjat edustavat nihilististä maailmankatsomusta. Sarjojen huumori perustuu pitkälti tabuille - kuten pedofilia - nauramiseen. Brunettin tunnetuin työ on omaelämäkerrallinen Fantagraphicsin julkaisema "Schizo"- lehti.


title: Claude Goubet

text: Claude Désiré Goubet (1838-1903) oli ranskalainen insinööri ja yksi sukellusveneiden kehittelyn pioneereista. Vuonna 1866 Goubet rakensi pienen sukellusveneen ja täsmälleen kaksikymmentä vuotta myöhemmin 1886 vähän suurempikokoisemman, jonka nimeksi vakiintui Goubet II.


title: Claude Goubet

text: Goubet yritti tarjota venettään Ranskan hallitukselle, mutta epäonnistui yrityksessään, sillä veneen ohjausjärjestelmää moitittiin puutteelliseksi.


title: Wolverhampton Wanderers FC

text: Wolverhampton Wanderers Football Club on englantilainen jalkapalloseura Wolverhamptonista. Joukkueen lempinimi on Wolves. Kaudella 2017–2018 se pelasi Englannin toiseksi korkeimmalla sarjatasolla mestaruussarjassa ja nousi seuraavaksi kaudeksi valioliigaan.


title: Wolverhampton Wanderers FC

text: St. Luken koulussa Blakenhallissa ryhdyttiin pelaamaan jalkapalloa silloisen rehtorin Harry Barcroftin aloitteesta 1870-luvun puolessavälissä. Varsinaisen seuran perustivat opettajat Jack Baynton ja Jack Brodie nimellä St. Luke's FC vuonna 1877. Alusta asti mukana oli myös seuran ensimmäinen varsinainen manageri, John Addenbrooke. Samoihin aikoihin paikallisen krikettijoukkueen Blakenhall Wanderersin eräät jäsenet innostuivat pelaamaan jalkapalloa. 1879 St. Luke's FC yhdistyi Wanderersin jalkapallojaoston kanssa ja tämä seurafuusio nimettiin Wolverhampton Wanderersiksi.


title: Wolverhampton Wanderers FC

text: Uusi seura sai innostuneen vastaanoton alueella ja jäsenmäärä kasvoi nopeasti. Wolverhampton Wanderers osallistui ensimmäisen kerran Englannin FA Cupiin vuonna 1883 ja on yksi vuonna 1888 käynnistyneen Englannin liigan alkuperäisestä kahdestatoista perustajajoukkueesta. 1889 Wolves pelasi ensimmäisen kerran FA Cupin finaalissa häviten niihin aikoihin suvereenisti englantilaista jalkapalloa hallinneelle Preston North Endille 0–3. Samana vuonna joukkue muutti Dubley Roadilta nykyiselle kotiareenalleen Molineuxille. Joukkueen alkuvuosien maineikkain pelaaja oli puolustaja Charlie Mason, joka ensimmäisenä Wanderers-pelaajana edusti Englannin jalkapallomaajoukkuetta kolmesti vuosina 1887–90.


title: Wolverhampton Wanderers FC

text: Joukkue menestyi liigan alkutaipaleella varsin hyvin ollen kolmen ensimmäisen kauden aikana neljän parhaan joukossa, mutta alkuvuosinaan Wolves oli enemmänkin vahva cup-joukkue. 1893 Wolves saavutti ensimmäisen suuren voittonsa päihittämällä Evertonin Manchesterin Fallowfieldillä pelatussa cup-loppuottelussa 1–0. Jälleen kolme vuotta myöhemmin 1896 seura eteni loppuotteluun asti, mutta Sheffield Wednesday osoittautui paremmaksi 2–1-lopputuloksella. Cupmenestysvuosina sarjapelit sujuivat hiukan heikommin joukkueen kerätessä lähinnä keskikastin sijoituksia, kunnes kaudella 1897–98 sivusi varhaisvuosiensa parasta liigasijoitusta sijoittuen kolmanneksi. Vuosisadan vaihtuessa joukkue ajautui kuitenkin tasaisen varmaan laskuun ja 1906 Wolves putosi ensimmäisen kerran Englannin liigan ylimmältä sarjaportaalta. Joukkue keräsi sarjakauden aikana vain 23 pistettä, joka oli kahdeksan pistettä vähemmän kuin sarjan toiseksi viimeiseksi sijoittuneella Nottingham Forestilla. Laskusuhdanteessa poikkeuksena kuitenkin vuosi 1908, jolloin joukkue eteni neljännen kerran cup-loppuotteluun ja kaatoi kaikkien yllätykseksi sen ajan huippujoukkueen Newcastle Unitedin 3–1.


title: Wolverhampton Wanderers FC

text: Ensimmäisen maailmansodan jälkeen 1921 Wolves hävisi viidennen cup-loppuottelunsa Tottenham Hotspurille niukasti 1–0 ja 1923 seura putosi kolmanteen divisioonaan. Jo seuraavana keväänä joukkue otti ensimmäisen sarjamestaruutensa voittamalla kolmannen divisioonan pohjoislohkon ja palasi takaisin kakkosdivisioonaan. Wanderersin nousun englantilaisten ja eurooppalaisten kärkiseurojen joukkoon voidaan laskea alkaneeksi vuonna 1927, jolloin majuri Frank Buckley tuli joukkueen manageriksi. Tämän entisen Englannin maajoukkuepelaajan aikana Wolves nousi kakkosdivisioonan häntäpäästä yhdeksi Englannin parhaimmista ja vauraimmista seuroista. Vuonna 1932 tapahtui paluu ylimmälle sarjaportaalle 26 vuoden tauon jälkeen. Kausilla 1937–38 ja 1938–39 Wolves sijoittui liigassa toiseksi ja näistä jälkimmäisellä kaudella eteni myös cup-finaaliin 18 vuoden tauon jälkeen. Joukkueen ensimmäinen esiintyminen legendaarisella Wembleyllä päättyi kuitenkin Portsmouthin selkeään 4–1-voittoon. Kausi päättyi siis kahteen kakkossijaan, mutta nuoren ja nälkäisen joukkueen tulevaisuus näytti hyvältä. Nousu huipulle keskeytyi kuitenkin seuraavana syksynä, kun toinen maailmansota pysäytti jalkapallotoiminnan seitsemäksi vuodeksi.


title: Wolverhampton Wanderers FC

text: Frank Buckley luopui hieman yllättäen managerintoimesta 1944 ja tilalle tuli muutamaksi kaudeksi yli sadan hakijan joukosta valittu Ted Vizard. Vizard menestyi työssään kohtuullisesti, mutta sai silti kesäkuussa 1948 tehdä tilaa Wolvesin juuri peliuransa lopettaneelle keskuspuolustajalle Stan Cullisille. Cullis oli managerina aloittaessaan poikkeuksellisen nuori, vain 31-vuotias ja heti ensimmäisen kauden päätteeksi hänestä tuli kaikkien aikojen nuorin FA Cupin voittajajoukkueen manageri, kun Wolves kaatoi keväällä 1949 cupfinaalissa Leicester Cityn 3–1 ja palasi cupmestariksi yli 40 vuoden tauon jälkeen. Seuraavalla kaudella Wolves jäi liigassa maalieron perusteella toiseksi Portsmouthin viedessä mestaruuden. Kahden heikosti menneen kauden jälkeen Wolves sijoittui kaudella 1952–53 kolmanneksi ja seuraavalla kaudella voitti ensimmäisen liigamestaruutensa.


title: Wolverhampton Wanderers FC

text: Kolme seuraavaa kautta Wanderers oli mukana liigan kärkikahinoissa, kunnes palasi mestariksi kaudella 1957–58 yltäen samalla joukkueen yhden kauden piste-ennätykseen (64). Omalta osaltaa mestaruuteen vaikutti kahta edelliskautta suvereenisti hallinneen Manchester Unitedin joutuminen Münchenin lento-onnettomuuteen helmikuussa 1958. Seuraavalla kaudella Wolves otti toisen perättäisen mestaruuden päättäen heikosti alkaneen kauden 13 tappiottoman ottelun sarjalla ja tehden peräti 110 liigamaalia 42 ottelussa.


title: Wolverhampton Wanderers FC

text: Kaudella 1959–60 Wolves oli lähellä himottua tuplamestaruutta voittaessaan cupfinaalissa Blackburn Roversin puhtaasti 3–0, mutta hävitessään sarjamestaruuden Burnleylle vaivaisella pisteen erolla. Samalla kaudella Wolves eteni Euroopan cupissa kahdeksan parhaan joukkoon. Vielä seuraavalla kaudella joukkue sijoittui liigassa kolmanneksi ja saavutti Cup-voittajien cupissa välieräpaikan, mutta 1960-luvun edetessä menestys jäi huomattavasti laimeammaksi. Muutaman huonosti menneen kauden jälkeen Stan Cullis erotettiin managerin virasta 1964 ja seuraavalla kaudella Wolves jäi 1. divisioonassa viimeistä edeltävälle sijalle pudoten kakkosdivisioonaan.


title: Wolverhampton Wanderers FC

text: 33 pääsarjakauden jälkeen Wolves joutui hakemaan vauhtia alemmalta sarjaportaalta. Paluu ykkösdivisioonaan toteutui keväällä 1967 ja 1950-luvun menestyksen jälkeinen krapula rupesi osoittamaan paranemisen merkkejä. Uutta joukkuetta ryhdyttiin rakentamaan lähinnä Mike Baileyn, Kenny Hibbitin ja Derek Douganin ympärille. Muutaman heikon sarjasijoituksen jälkeen kaudella 1970–1971 Wolves sijoittui ykkösdivisioonassa neljänneksi ja pääsi 11 vuoden tauon jälkeen eurocupiin.


title: Wolverhampton Wanderers FC

text:
Kaudella 1971–1972 Wolves eteni UEFA Cupissa lopulta aina finaaliin asti. Matkalla finaaliin kaatui mm. Italian mahtiseura Juventus ja toisen kierroksen ottelussa hollantilaista ADO Den Haagia vastaan nähtiin poikkeuksellinen tapahtuma, kun Haagin pelaajat viimeistelivät peräti kolme omaa maalia Wolvesin voittaessa toisen osaottelun 4–0. Derek Dougan iski cuptaipaleella kaikkiaan yhdeksän maalia, mutta joukkueen varsinaiseksi sankariksi nousi maalivahti Phil Parkes, joka välierissä Ferencvarosia vastaan torjui rangaistuspotkun molemmissa osaotteluissa.
Historiallinen eurocupvoitto jäi kuitenkin huipennusta vaille, kun loppuottelussa Tottenham oli vahvempi voittaen kaksiosaisen finaalin yhteismaalein 3–2.


title: Wolverhampton Wanderers FC

text: 1970-luvun alussa Wolves vakiinnutti väliaikaisesti paikkaansa englantilaisen jalkapallon kärkikaartissa napsien hyviä sarjasijoituksia ja edeten kaudella 1973–1974 Liigacupin finaaliin Manchester Cityä vastaan. Wolvesin ensimmäinen visiitti Wembleyllä vuoden 1960 jälkeen oli voitollinen ja City kaatui 2–1. Vuosikymmenen puoleenväliin osui kuitenkin lievä suvantovaihe ja kauden 1976–1977 seura haki vauhtia alemmalta sarjaportaalta nousten kuitenkin nopeasti takaisin ykkösdivisioonaan.


title: Wolverhampton Wanderers FC

text: Kausi 1979–1980 on jäänyt seuran toistaiseksi viimeiseksi menestyskaudeksi, kun Wolves voitti toistamiseen Liigacupin ja sijoittui sarjassa kuudenneksi. Varsinkin voitollinen cupfinaali 1970-luvun lopun mahtiseuraa Nottingham Forestia vastaan on jäänyt hyvin kannattajien mieleen, sillä pian tämän jälkeen Wolves ajautui vakaviin taloudellisiin ongelmiin, jotka lähes koituivat seuran kohtaloksi.


title: Wolverhampton Wanderers FC

text: 1970-luvun lopussa joukkueen kotikenttä Molineux Stadium oli auttamattomasti vanhentunut, lahoava ja rottia vilisevä tunkio, jonka 1970–1980-lukujen vaihteessa aloitettu ja kesken jäänyt uudistus sekä kasvaneet siirtosummat ja pelaajapalkkiot ajoivat seuran vakaviin taloudellisiin vaikeuksiin. 1982, kauan ennen Roman Abramovitšia ja Malcolm Glazeria Wolves siirtyi ulkomaalaisomistukseen, kun saudiarabialainen Bhattin suku otti vallan seurassa. Bhattin suku oli erittäin epäsuosittu kannattajien keskuudessa ja tämä näkyi sekä yleisömäärien voimakkaana laskuna, että seuran leväperäisenä johtamisena.


title: Wolverhampton Wanderers FC

text: Kaudeksi 1982–1983 Wolves putosi jälleen kakkosdivisioonaan, mutta nousi vielä seuraavaksi kaudeksi ylimmälle sarjaportaalle. Ilo jäi kuitenkin lyhyeksi, sillä tätä seurasi kolme peräkkäistä putoamista ja keväällä 1986 seura putosi historiansa ensimmäisen kerran neljänteen divisioonaan ajautuen samalla konkurssiin. Wolvesin 130-vuotisen historian aallonpohjana pidetään marraskuun 24.päivää vuonna 1986, kun joukkue oli jumiutunut nelosdivisioonan keskikastiin ja hävisi FA Cupin ensimmäisen kierroksen toisessa uusintaottelussa liigan ulkopuoliselle Chorleylle 0–3.


title: Wolverhampton Wanderers FC

text: 1986 Bhattin suku oli jättänyt seuran ja Wanderersille luotiin uusi omistuspohja Asdan myymäläketjun ja Gallaghersin rakennusliikkeen toimesta. Kaksi muuta tärkeää tekijää Wolvesin toipumisessa 1980-luvun alun katastrofista olivat Graham Turnerin tulo manageriksi lokakuussa 1986 ja Steve Bullin hankinta West Bromwich Albionista saman vuoden marraskuussa. Kaudella 1987–1988 Bull viimeisteli huikeat 52 maalia ja johdatti joukkueen aladivisioonien tuplamestaruuteen, kun Wolves juhli keväällä 1987 sekä neljännen divisioonan että Sherpa Van Trophyn voittoa. Seuraavalla kaudella Wolves saavutti toisen peräkkäisen sarjanousun voittaessaan kolmannen divisioonan.


title: Wolverhampton Wanderers FC

text: Toukokuussa 1990 joukkuetta lapsesta asti kannattanut liikemies Sir Jack Hayward osti joukkueen ja jatkoi Molineux Stadiumin kesken jäänyttä saneerausta sijoittamalla useita kymmeniä miljoonia puntia stadionin uudistamiseen. Tämän lisäksi Hayward sijoitti valtavia rahasummia pelaajahankintoihin ja uuden harjoituskeskuksen rakentamiseen.


title: Wolverhampton Wanderers FC

text: Seuraavina vuosina Wolves oli monta kertaa lähellä nousua takaisin ylimmälle sarjaportaalle, valioliigaan ja kaudella 1997–1998 joukkue eteni FA Cupissa välieriin ensimmäisen kerran vuoden 1981 jälkeen. Nousu valioliigaan toteutui vihdoin kaudella 2002–2003 seuran voittaessa nousukarsintafinaalissa Sheffield Unitedin 3–0 ja palasi ylimmälle sarjaportaalle 19 vuoden tauon jälkeen. Valioliigan taso osoittautui kuitenkin joukkueelle liian kovaksi ja seura putosi takaisin nykyiseen mestaruussarjaan yhden kauden jälkeen.


title: Wolverhampton Wanderers FC

text: Loppuvuodesta 2002 Hayward luopui puheenjohtauudesta jääden kuitenkin joukkueen omistajaksi. 21. toukokuuta 2007 ilmoitettiin, että Hayward on myynyt seuran liverpoolilaiselle liikemiehelle Steve Morganille. Omistajanvaihdos toteutui 9. elokuuta 2007. Kauppahinta oli 10 puntaa sisältäen uuden omistajan velvoitteen investoida joukkueeseen 30 miljoonaa puntaa.


title: Wolverhampton Wanderers FC

text: Manageri Glenn Hoddlen lopetettua kesällä 2006, Wolves palkkasi uudeksi managerikseen entisen Irlannin maajoukkueen ja Sunderlandin päävalmentajan Mick McCarthyn. McCarthy loi Wolvesiin uuden strategian, joka perustui nuoriin, nälkäisiin ja lupaaviin pelaajiin. Strategian tarkoituksena oli samalla leikata joukkueen palkkakustannuksia. Joukkueesta lähti yhteensä 12 pelaajaa, joista vain kahdesta saatiin siirtokorvaus. Joleon Lescott siirtyi Evertoniin ja Seol Ki-Hyeon Readingiin.


title: Wolverhampton Wanderers FC

text: Ensimmäiseen McCarthyn kauteen lähdettiin ilman odotuksia vuosiin. McCarthy rakensi joukkueen omista kasvateista, sopimuksettomista pelaajista, sekä lainasopimuksilla tulleista pelaajista. Kausi oli onnistunut, sillä Wolves saavutti Mestaruussarjssa play-off paikan, vaikka kauden ensimmäinen puolisko oli ollut epävireinen joukkueelta. Joukkue selvisi välieriin, jossa Wolves koki tappion ensin Molineuxilla 3–2 sekä perään 1–0 tappion Hawthornilla Valioliigaan nousseelle West Bromwich Albionille.


title: Wolverhampton Wanderers FC

text:
Kaudelle 2007–2008 fanien keskuudessa odotukset olivat kasvaneet edellisellä kaudella saavutetun play-off paikan myötä, vaikka joukkueen laitahyökkääjät Michael Kightly ja Matt Jarvis olivat loukkaantuneiden listalla ennen kauden alkua. Joulukuuhun mennessä joukkue näytti jäävän pois nousukamppailusta Valioliigaan. Mutta hyvät pelit keväällä lopulta jättivät Wolvesin vain maalin erolla ulos play-offseista. Joukkue hävesi viimeisen 15 pelin aikana vain kahdesti. Vaikutusta joukkueen hyviin kevätkauden otteisiin oli Sylvan Ebanks-Blakella, joka oli saapunut tammikuussa 2008 Plymouth Argylestä vahvistamaan Wolvesin hyökkäystä.
McCarthy jatkoi kaudelle 2008–2009 politiikkaansa ostaa nuoria, nälkäisiä pelaajia alasarjoista. Kauden alku oli Wolvesin vahvin, sitten kauden 1949–1950 joukkue voitti ensimmäiset seitsemän otteluaan ja vasta kahdeksannessa ottelussa pelasi tasapelin. Joukkue teki 23 maalia ja päästi 7 maalia, kahdeksassa ensimmäisessä pelissään. Joulukuussa Wolves oli sarjan kärjessä. Joulun ja kahden tasapelin jälkeen Wolves voitti vain kertaalleen 11 ottelun putkessa alkuvuodesta 2009. Mutta kärkipaikka pysyi. Nousu Valioliigaan varmistui 18. huhtikuuta 2009, kun Sylvan Ebanks-Blake, joka voitti myös Mestaruussarjan parhaan pelaajan palkinnon sekä Mestaruussarjan maalikuninkuuden 25 maalillaan samalla kaudella, teki 1–0 voittomaalin Queens Park Rangersia vastaan. Seitsemän päivää myöhemmin Wolverhampton Wanderers Football Club voitti ensimmäisen mestaruutensa sitten kauden 1988–1989. Nykyisen Mestaruussarjan / entisen ykkösdivisioonan voitosta oli jo kulunut vielä kauemmin kun Wolves oli voittanut sen edellisen kerran kaudella 1976–1977.


title: Wolverhampton Wanderers FC

text:
Susien paluu valioliigaan 2009 oli parempi kuin alkuun uskottiin, kauden lopulla sijoitus oli 15. Kauden 1979–1980 ykkösdivisioonan sijoituksen 6. jälkeen, Wolves ei ole yltänyt kertaakaan yhtä korkealle. Peli kaudella 2009–2010 oli rakennettu tiukan puolustuspelin varaan, yksinäisenä hyökkäyksen kärkenä seuran kallein hankinta Kevin Doyle.
Toinen kausi Valioliigassa päättyi putoamisrajan paremmalle puolelle sijaluvulle 17. Peli oli enemmän hyökkäävää ja Wolves voitti Molineuxilla mm. Manchester Cityn, Chelsean ja Manchester Unitedin. Kauden viimeisessä ottelussa se hävisi Blackburnille, mutta samanaikaisesti Blackpool ja Birmingham City hävisivät omat ottelunsa ja tippuivat mestaruussarjaan. Wolves keräsi kaudella paremmat kokonaispisteet edellisvuoteen verrattuna. Molineuxin laajennus aloitettiin heti kauden jälkeen, pohjoinen päätykatsomo Stan Cullis purettiin ja rakennettiin uudestaan. Hankkeen myötä stadionin kapasiteetti kasvaa 2014 mennessä uusilla Stan Cullis ja Steve Bull -katsomoilla 36 000 istumapaikkaan. McCarthyn pitkä valmennuskausi Wolvesissa päättyi lopulta helmikuussa 2012 potkuihin, kun seuralla oli takana 11 valioliigaottelua ilman voittoja. Wolves havitteli McCarthyn seuraajaksi muun muassa Alan Curbishleyä ja Walter Smithiä. Lopulta seura teki kauden loppuun ulottuvan sopimuksen McCarthyn apuvalmentajana toimineen Terry Connorin kanssa. Kauden päätteeksi Wolverhampton putosi mestaruussarjaan ja keväällä 2013 edelleen ykkösliigaan, josta tosin palasi takaisin seuraavalle kaudelle Kenny Jackettin luotsatessa joukkuetta. Heinäkuussa 2016 kiinalainen Fosun International osti seuran emoyhtiön Steve Morganilta. Samassa yhteydessä yhtiön toimistusjohtajana toiminut Jez Moxey luopui tehtävästään, uudeksi toimitusjohtajaksi palkattiin Laurie Dalrymple. Heti kaupan jälkeen Kenny Jacketin sopimus lopetettiin ja tilalle palkattiin italialainen Walter Zenga. Zengan sopimus purettiin vain 14 liigapelin jälkeen ja hänen tilalleen nimitettiin Paul Lambert marraskuussa 2016. Kauden 2016 - 2017 päätteeksi seuran uudeksi valmentajaksi pestattiin portugalilainen Nuno Espirito Santo. Kesäkuussa 2017 yhtiön hallituksen puheenjohtajaksi nostettiin Wolverhamptoniin muuttanut kiinalainen Jeff Shi. Joukkue voitti mestaruussarjan kaudella 2017–2018 ja nousi valioliigaan jälleen kaudeksi 2018–2019. Wolverhampton Wanderers on historiansa aikana pelannut viralliset kotiottelunsa viidellä eri kentällä. Joukkueen ensimmäinen kotikenttä Windmill Field oli käytössä vuosina 1877–79. 1879 seura muutti kahdeksi vuodeksi John Harper's Fieldille ja sieltä edelleen Dubley Roadille lähemmäksi kaupungin keskustaa. Kesällä 1889 Wolves siirtyi nykyiselle kotikentälleen Molineux Stadiumille.


title: Wolverhampton Wanderers FC

text:
Joukkueen historian viides "virallinen" kotikenttä on naapuriseura West Bromwich Albionin The Hawthorns, jossa Wolves pelasi kaksi kotiottelua marras-joulukuussa 1919 rangaistuksena Molineuxilla aiemmin sattuneesta katsojamellakasta.
"Suluissa kauden aikana pelatut pelit ja maalit"


title: Sinfonia nro 9 (Beethoven)

text: Ludwig van Beethovenin sinfonia nro 9 d-molli op. 125 valmistui vuonna 1824. Se on säveltäjän viimeinen sinfonia, ja se tunnetaan varsinkin viimeisestä osastaan, jossa kuullaan Friedrich Schillerin "Oodi ilolle" kuoron laulamana. Beethovenin 9. sinfonia on romanttinen teos, mutta kuoron käyttö sinfoniassa oli tuohon aikaan äärimmäisen harvinaista. Yhdeksäs sinfonia on ensimmäinen huomattavan säveltäjän sinfonia, jossa käytetään kuoroa ja solisteja tasavertaisesti instrumenttien kanssa. Kuoroa ja solisteja käytetään ainoastaan viimeisessä osassa. Beethoven oli jo 1790-luvun lopusta alken kärsinyt etenevästä kuulon menetyksestä, ja yhdeksännen sinfoniansa valmistuessa hän oli jo täysin kuuro. Euroopan hymnin melodia on peräisin teoksen finaalista.


title: Sinfonia nro 9 (Beethoven)

text: Beethovenin mielessä oli ollut vuodesta 1793 asti säveltää Schillerin ”Oodi ilolle” -runo. Vuodelta 1798 peräisin olevassa luonnosvihossa siihen viitataan, ja vuonna 1808 Beethoven sävelsi fantasian kuorolle ja orkesterille (Kuorofantasia), jossa hän yritti ensimmäisen kerran aloittaa hymnin säveltämisen. Kahdeksannesta sinfoniasta löytyy melodia joka oli tarkoitettu hymnin aloitukseksi.


title: Sinfonia nro 9 (Beethoven)

text: Ensimmäiset luonnokset yhdeksänteen sinfoniaan ovat vuodelta 1816, mutta työ oli keskeytettävä moneen kertaan "Missa solemniksen" ja viimeisten pianosonaattien säveltämistä varten. Sinfonia valmistui helmikuussa 1824.


title: Sinfonia nro 9 (Beethoven)

text: Wieniläiset olivat nyt ihastuneita Gioacchino Rossinin musiikkiin, ja niinpä Beethoven, saatuaan vihdoin valmiiksi yhdeksännen sinfonian, uhkasi että se kantaesitettäisiin Berliinissä. Silloin wieniläiset saivat kootuksi vetoomuksen kotikaupunkinsa puolesta. Beethoven mietti, pitääkö konsertti Theater an der Wienissä vai Kärntnertorissa. Lopulta hän valitsi viimeksi mainitun, koska hänen ystävänsä olivat sen kannalla. Harjoituksissa ilmapiiri oli myrskyisä. Laulajat valittivat, että heiltä vaadittiin liikaa ponnistusta ja soittajat vastustivat täysin uutta roolia.


title: Sinfonia nro 9 (Beethoven)

text: Toukokuun 7. päivänä ongelmat oli jo ratkaistu. Esitys sovittiin alkavaksi 7. toukokuuta kello 7. Teatteri oli täynnä ja vain poissa Wienistä oleva arkkiherttua Rudolph puuttui. Beethoven oli luvannut itse johtaa esityksen, mutta lopulta hän johti esityksen Michael Umlaufin kanssa. Soolo-osuuksissa lauloivat 18-vuotias Henrietta Sontag (sopraano), 21-vuotias Caroline Unger (altto), Anton Haitzinger (tenori) ja Joseph Seipelt (baritoni). Toinen osa jouduttiin keskeyttämään hetkeksi yleisön suosionosoitusten vuoksi. Esityksen loputtua oli hetken hiljaista. Sitten yleisö puhkesi suosionosoituksiin. Beethoven itse havaitsi tämän vasta, kun Caroline Unger juoksi näyttämölle, tarttui häntä kädestä ja käänsi yleisöön päin. Kun yleisö puhkesi suosionosoituksiin viidettä kertaa, poliisipäällikkö huusi: ”Hiljaa!”


title: Sinfonia nro 9 (Beethoven)

text: Yhdeksäs sinfonia on neliosainen:


title: Sinfonia nro 9 (Beethoven)

text: Beethoven ehti luonnostella kymmenettä sinfoniaansa varten, mutta ei koskaan saanut sitä lähimainkaan valmiiksi. Hän kuoli 1827, kolme vuotta yhdeksännen sinfoniansa kantaesityksen jälkeen.


title: Kapitan Evdokimov

text: Kapitan Evdokimov on venäläinen matalakulkuinen jokijäänmurtaja, joka on suunniteltu toimimaan Siperian –50 °C pakkasissa. Se valmistui ensimmäisenä seitsemän jokijäänmurtajan sarjasta Wärtsilän Helsingin telakalta. Sen sisaraluksia ovat Kapitan Babichev (1983), Kapitan Chudinov (1983), Kapitan Borodkin (1983), Avraamly Zavenyagin (1984), Kapitan Mecaik (1984), Kapitan Deminov (1984) ja Kapitan Moshkin (1986).


title: Kapitan Evdokimov

text: Murtajan runko suunniteltiin Wärtsilän jäänmurtolaboratoriossa. Täysmittakaavakokeet tehtiin Siperian pakkasissa aiemman sarjan jokijäänmurtaja Kapitan Chechkinillä. Aluksen rakentamista leimasi ankara painokontrolli, jotta syväys saatiin pieneksi. Kaikki kansirakenteetkin tehtiin alumiinista. Siltojen alittamiseksi laivan mastot ja antennit ovat käännettävissä alas.


title: Kapitan Evdokimov

text: Pääkoneisto on dieselsähköinen. Päävoimanlähteenä on kolme Wärtsilä-Vaasa 12V22B -dieselmoottoria. Neljä potkurimoottoria toimivat tasavirralla ja ne saavat virtansa vaihtovirtageneraattoreista tyristorisiltojen kautta. Potkureita aluksessa on neljä.


title: Kulveriini

text: Kulveriini (La couleuvrine ransk.) on järeäkaliiperinen ja pitkäputkinen kanuuna. Kulveriinejä käytettiin yleisesti 1500–1700 luvuilla. Ne toimivat pääasiallisesti piiritystykkeinä.


title: Sinfonia nro 1 (Mozart)

text: Wolfgang Amadeus Mozartin Sinfonia nro 1 Es-duuri (KV 16) syntyi vuonna 1764 Mozartin ollessa kahdeksan vuoden ikäinen. Nuori säveltäjä tunnettiin tähän aikaan kiertueidensa ansiosta jo eri puolilla Eurooppaa.


title: Sinfonia nro 1 (Mozart)

text: Ensimmäinen sinfonia sävellettiin todennäköisesti Lontoossa. Vaikutteita on otettu mm. Leopold Mozartilta, Johann Sebastian Bachilta ja Johann Christian Bachilta.


title: Sinfonia nro 1 (Mozart)

text: Mozart sävelsi ensimmäisen sinfoniansa pienelle orkesterille, joka koostuu kahdesta oboesta, kahdesta käyrätorvesta ja tavanomaisista jousista.


title: Sinfonia nro 1 (Mozart)

text: 8-vuotiaan lapsineron sinfonia edustaa muodoltaan tyypillistä klassismin ajan rakennetta. Sen kolme osaa ovat:


title: Black Country

text: Black Country on Midlandsin teollisuusalue Keski-Englannissa, Birminghamin länsipuolella. Se sai ”mustaa maata” merkitsevän nimensä sinne aikoinaan keskittyneiden hiilikaivosten ja tehtaiden levittämän noki- ja saastekerroksen takia. Hiilikaivokset lopetettiin 1900-luvun loppuun mennessä. Nykyisin teollisuus on muuttunut enemmän metallijalostukseen joka levittää vähemmän saasteita.


title: Black Country

text: Alue ulottuu Castle Bromwichista idässä Wolverhamptoniin luoteessa ja kattaa suurimman osan Länsi-Midlandsin metropolikreivikunnan alueesta. Siihen kuuluvat Wolverhampton, Walsall, Dudley ja Sandwell.


title: Black Country

text: Alueen murre on omaperäistä, ja varsinkin vokaalien ääntäminen poikkeaa nykyenglannista. Murteen sanotaan säilyttäneen piirteitä keskienglannin ääntämisestä.


title: Riku Niemi

text: Riku-Jussi Niemi (s. 24. marraskuuta 1967 Turku) on suomalainen kapellimestari, säveltäjä, sovittaja, tuottaja ja viihdyttäjä. Niemi on opiskellut lyömäsoitinten soittoa Turun Konservatoriossa sekä Sibelius-Akatemiassa. Niemi on ollut kamariorkesteri Avanti!:n toiminnassa mukana vuodesta 1988. Toimii!-yhtyeen jäsen Niemi on ollut vuodesta 1989. Vuodesta 2005 lähtien Niemi on johtanut perustamaansa Riku Niemi Orchestraa. Monipuolisuudestaan tunnettu Niemi on levyttänyt paljon, hyvinkin erityyppisten artistien kanssa.


title: Riku Niemi

text: Helmikuussa 2008 Niemi sai yhdessä Lasse Kurjen ja Kari Kriikun kanssa Gramexin myöntämän 40 000 euron suuruisen juhlapalkinnon, joka jaettiin tasan voittajien kesken.


title: Kansainvälinen Rauhantoimisto

text: Kansainvälinen Rauhantoimisto tai International Peace Bureau (IPB), on vanhin rauhan puolesta toimivista järjestöistä. Se perustettiin vuonna 1891 ja sille myönnettiin Nobelin rauhanpalkinto vuonna 1910.


title: Kansainvälinen Rauhantoimisto

text: IPB:n toiminnan tunnustaminen ei ole vain järjestölle itselle sen kokonaistyöstä vuonna 1910 myönnetyn Nobelin rauhanpalkinnon varassa. Useat järjestössä työskennelleet henkilöt ovat myös saaneet henkilökohtaisen tunnustuksen Nobelin rauhanpalkinnon muodessa:


title: Atari Games

text: Atari Games oli yhdysvaltalainen kolikkopelien tuottaja ja alkujaan osa Ataria. Atari Games vaihtoi useaan kertaan omistajaa, ja se on tunnettu myös nimillä Time Warner Interactive ja Midway Games West.


title: Atari Games

text: Warner Communications myi Atari Inc.:n Atari Consumer -jaoston (joka sisälsi tietokone- ja pelikonsolijaostot) heinäkuussa 1984 Jack Tramielille, joka antoi sille uuden nimen "Atari Corporation". Warner Communications kuitenkin säilytti kolikkopelijaoston itsellään ja antoi sille uuden nimen "Atari Games". Warner ja Tramiel sopivat, että Atari Gamesin pitää aina käyttää sanaa "Games" sanan "Atari" jälkeen logossaan ja että Atari Games ei saisi käyttää "Atari"-brändiä ollenkaan tietokone- ja pelikonsolimarkkinoilla. Toisin kuin Atari Corp.:lla, Atari Gamesilla oli lähes samat työntekijät kuin Atari Inc.:ssä.


title: Atari Games

text: Namco osti vuonna 1985 hallinnointiin mahdollistavan osuuden Atari Gamesista. Vuonna 1986 ryhmä työntekijöitä osti Namcon osuuden itselleen.


title: Atari Games

text: Atari Games jatkoi kolikkopelien valmistajana. Vuonna 1987 yritys myös aloitti kasettien, joihin lukeutui muun muassa versio "Tetriksestä", myymisen Nintendo Entertainment Systemille Tengen-nimellä. Tengen ja Nintendo kävivät useita oikeusriitoja 1980-luvun lopulla liittyen "Tetriksen" oikeuksiin ja Tengenin yrityksiin kiertää NES:n lukitusmikrosiru, joka esti kolmatta osapuolta kehittämästä lisensoimattomia pelejä laitteelle. Atari Gamesin oikeusjuttuja Nintendon kanssa ei pidä sekoittaa Atarin samoihin aikoihin Nintendon kanssa käymiin oikeusjuttuihin.


title: Atari Games

text: Warner Communications fuusioitui Time-Lifen kanssa vuonna 1989 muodostaen Time Warnerin. Time Warner osti vuonna 1993 kontrollointiin mahdollistavan osuuden Atari Gamesistä ja muutti yrityksen nimen "Time Warner Interactive"ksi (TMI); yritys kuitenkin jatkoi pelien markkinointia Atari Games -nimellä. TMI laitettiin myyntiin vuonna 1996. Atarin perustaja Nolan Bushnell oli halukas ostamaan yrityksen itselleen, mutta Time Warner päätti myydä WMS Industriesille (Williams- ja Bally-/Midway-brändien omistaja). Kauppojen jälkeen yrityksen nimi muutettiin takaisin entiselleen. Hasbro Interactiven ostettua Atarin jäänteet ja elvytettyä Atarin tuotemerkin pelimarkkinoilla emoyhtiö Midway Games muutti Atari Gamesin "Midway Games Westiksi" sekaannuksien välttämiseksi markkinoilla. Midway jätti vuonna 2001 kolikkopelimarkkinat ja keskittyi pelikonsoleihin, mikä lopetti samalla Atarin keskeisen aseman kolikkopelimarkkinoilla. Midway lakkautti yhä konsolipelejä kehittäneen Midway Games Westin toiminnan vuonna 2003, sen jälkeen kun videopelimyynnit olivat romahtaneet.


title: Atari Games

text: Midway Games Westin mukana hävisi viimeinenkin jäänne alkuperäisestä Atarista, joka aloitti koko videopeliteollisuuden. "Midway Games West" toimii yhä tavaramerkkinä sekä vanhoille että uusille Atari Gamesin tai Midway Games Westin luomille pelinimikkeille.


title: Star Wars Episode I: The Phantom Menace

text: Star Wars Episode I: The Phantom Menace on Big Ape Productionsin kehittämä ja LucasArtsin julkaisema toimintaseikkailupeli. Peli julkaistiin PlayStationille ja Microsoft Windowsille vuonna 1999. Euroopassa pelin ikäraja on 11.


title: Star Wars Episode I: The Phantom Menace

text: Peli perustuu elokuvaan "". Kenttiä on 11, joista muutama sisältää loppuvastuksen. Aseita on paljon ja ne ovat monipuolisia, minkä seurauksena valosapelia ei paljoa ensimmäisten kenttien jälkeen tarvitse käyttää. Pelihenkilöitä ovat Qui-Gon Jinn, Obi-Wan Kenobi, kuningatar Amidala ja kapteeni Panaka. Pelin juoneen kuuluu vihollisten tappamisen lisäksi aivopähkinöitä, monivalintakeskusteluja (esimerkiksi suostutellaan poliisia antamaan passi) sekä kaupantekoa.


title: Marin

text: Marin on yhdysvaltalainen polkupyörävalmistaja. Yritys perustettiin vuonna 1986 ja sen pääkonttori sijaitsee Marin Countyssa, Kaliforniassa. Marin on erikoistunut maastopyöriin. Kaikki yrityksen valmistamat pyörämallit on nimetty Marin Countyssa olevien paikannimien mukaan.


title: Anne Moilanen

text: Anne Moilanen (s. 6. marraskuuta 1976 Suomussalmi) on suomalainen toimittaja ja filosofian maisteri, joka on työskennellyt myös valtionhallinnossa. Hän toimii yhteiskunnallisen digimedian MustReadin päätoimittajana oltuaan aiemmin Mustreadin politiikan toimittaja ja viestintäjohtaja.


title: Anne Moilanen

text: Moilanen on valmistunut filosofian maisteriksi Tampereen yliopistosta, jossa hän opiskeli teatterin ja draaman tutkimusta. Hän on opiskellut myös Tukholman yliopistossa ja Iso-Britanniassa Oxfordin yliopistossa, jossa hän oli vuosina 2015-2016 Helsingin Sanomain Säätiön stipendiaattina.


title: Anne Moilanen

text: Anne Moilanen on työskennellyt journalistisissa tehtävissä useissa medioissa 1990-luvulta alkaen. Hän on ollut töissä mm. Yleisradiossa, Helsingin Sanomissa, Annassa ja Ylioppilaslehdessä. Hän on työskennellyt myös freelance-toimittajana, Ilta-Sanomien, Imagen ja Seuran kolumnistina sekä Helsingin Sanomien teatterikriitikkona. Hän on juontanut Ylen uutislähetyksiä ja ollut kommentaattorina Jälkiviisaissa ja Pressiklubissa.


title: Anne Moilanen

text: Moilanen työskenteli kulttuuri- ja urheiluministeri Paavo Arhinmäen erityisavustajana opetus- ja kulttuuriministeriössä lokakuusta 2012 huhtikuuhun 2014, jolloin Vasemmistoliiton ministerit erosivat hallituksesta. Moilasen vastuualueita ministerin esikunnassa olivat taide- ja kulttuuripolitiikka sekä viestintä. Moilanen on poliittisesti sitoutumaton.


title: Anne Moilanen

text: Anne Moilanen on tunnettu feministi, joka työskenteli vuosina 2008–2012 Naisasialiitto Unionin kustantaman "Tulva"-lehden päätoimittajana. Vuonna 2009 Moilanen juonsi Yle Radio 1:llä feminististä "Tulta munille!" -keskusteluohjelmaa.


title: Anne Moilanen

text: Moilanen on saanut toimittajan työstään useita tunnustuksia. Vuonna 2008 hänet valittiin Vuoden freelance-journalistiksi. Vuonna 2009 Moilanen valittiin Vuoden kainuulaiseksi puhujaksi. Vuonna 2011 hänelle myönnettiin Naistoimittajien Juhlavuoden stipendi.


title: Anne Moilanen

text: Moilanen on naimisissa Jan Erolan kanssa.


title: Aleksei Zaharov

text: Aleksei Vasiljevitš Zaharov (; 1913–1995) oli neuvostoliittolainen diplomaatti, joka toimi maansa varaulkoministerinä vuosina 1956–59 ja suurlähettiläänä Helsingissä vuosina 1959–1965.


title: Aleksei Zaharov

text: Zaharov nimitettiin suurlähettilääksi Helsinkiin yöpakkaskriisin jälkeen helmikuussa 1959. Erityisesti hänen kaudellaan suomalaisille tuotti ongelmia se, että Neuvostoliitto hoiti ulkopoliittisia kysymyksiä kahdella eri organisaatiolla: NKP:n keskuskomitean kansainvälisellä osastolla sekä ulkoministeriöllä. Aina näiden välinen yhteistyö ei ollut kovin tiivistä. Esimerkiksi EFTA-kysymyksen yhteydessä tämä aiheutti sekaannusta puoluelinjan omatessa paremmat tiedot ja toimintaedellytykset kuin diplomaattilinjaa edustanut Zaharov.


title: Aleksei Zaharov

text: SDP:n valittua Olavi Hongan presidenttiehdokkaakseen Zaharov osoitti tälle tarkoituksellisesti mieltään. Keskuskomitea oli antanut hänelle ohjeet olla osoittamatta vieraanvaraisuutta kokoomuslaisille ja sosiaalidemokraateille.


title: Aleksei Zaharov

text: Nikita Hruštšovin syrjäyttämisen jälkeen Zaharov siirrettiin Neuvostoliiton ulkoasiainministeriön Skandinavian maiden osaston päälliköksi 1965–67, pysyvän edustajan varamieheksi YK:hon 1967–72 ja suurlähettilääksi Ugandaan vuodesta 1972.


title: Ruukki (taajama)

text: Ruukki on Siikajoen taajama ja kuntakeskus. Taajama oli vuoteen 1973 osa tuolloista Paavolan kuntaa. Vuonna 1973 Revonlahden ja Paavolan kuntaliitoksen yhteydessä taajamasta tuli uuden Ruukin kunnan kuntakeskus. Vuoden 2007 alusta siitä tuli Siikajoen ja Ruukin kuntaliitoksen yhteydessä uuden Siikajoen kunnan kuntakeskus.


title: Ruukki (taajama)

text: Ruukki sijaitsee valtatieltä 8 Revonlahdella haarautuvan seututien 807 varrella. Kirkonkylältä on matkaa noin 27 kilometriä, Revonlahdelta noin 11 kilometriä ja Paavolasta noin 10 kilometriä. Taajaman läpi virtaava Siikajoki on vanhastaan toiminut tärkeänä sahateollisuuden tukinuittojen kuljetusväylänä. Vuonna 1886 Ouluun saakka jatkettu Pohjanmaan rata kulkee Ruukin kautta. Eräänä tuon ajan perintönä on Ruukissa kunnanviraston molemmin puolin kaksi rautaista niitattua siltaa. Vanhempi siirrettiin nykyiselle paikalleen rautatiesillaksi, ja "Huokausten silta" on nykyisin kevyemmän liikenteen käytössä.


title: Ruukki (taajama)

text: Osa Oulu–Seinäjoki -reitin henkilöjunista pysähtyy rautatieasemalla.


title: Ruukki (taajama)

text: Ruukki on Pohjois-Suomen vanhin teollisuuspaikkakunta. Ruukin teollinen historia alkaa vuodesta 1672, kun Pietari Brahe perusti Ruukinkosken partaalle potaskatehtaan. Sijainti oli edullinen koska potaskan pääraaka-ainetta eli koivuntuhkaa voitiin kuljettaa Siikajokea pitkin. Ruukkiin perustettiin saha 1846 ja kaljatehdas 1914.


title: Ruukki (taajama)

text: Nykyään Ruukissa toimii saha- ja puutavarateollisuuden (Ruukki Wood, MSJ-Wood), metalli- ja konepajateollisuuden (MariComp, Reko-Kone), eristevalmistuksen (Ruukin EPS) ja muiden alojen yrityksiä. Huomattava osa teollisuudesta on keskittynyt Ruukin yrityspuistoon.


title: Ruukki (taajama)

text: Ruukissa tuotetaan vesivoimaa Ruukinkosken voimalaitoksessa.


title: Orbea

text: Orbea on Mallabiassa Baskimaassa, Espanjassa toimiva polkupyörävalmistaja. Yritys valmisti alun perin kiväärejä ja käsiaseita, mutta Espanjan sisällissodan jälkeen yritys vaihtoi toimialaansa. Nykyään Orbea valmistaa sekä maantiepyöriä että maastopyöriä. Orbea on Espanjan suurin polkupyörävalmistaja.


title: Orbea

text: Yritys sponsoroi useita pyöräilytalleja,se toimii muun muassa Baskilaista Euskaltel-Euskadi-tallin pyörätoimittajana.


title: Pinarello

text: Pinarello on italialainen polkupyörävalmistaja. Yritys perustettiin Trevisossa vuonna 1952 ja se on erikoistunut käsintehtyihin korkealaatuisiin kilpapyöriin.


title: Pinarello

text: Yritys on sponsoroinut useita pyöräilytalleja, muun muassa Telekomia, Banestoa ja Fassa Bortoloa. Nykyään Pinarello toimittaa pyörät Caisse d'Epargne-Illes Balears -tallille.


title: Pinarello

text: Alexi Grewal voitti vuoden 1984 kesäolympialaisissa kultaa maantiepyöräilyssä Pinarellon valmistamalla pyörällä. Ranskan ympäriajon moninkertainen voittaja Miguel Indurain käytti Pinarellon pyöriä. Myös vuoden 2006 Ranskan ympäriajon voittaja Óscar Pereiro ajoi Pinarellon valmistamalla pyörällä.


title: Talopaketti

text: Talopaketti tarkoittaa omakotitalon rakentamiseen esivalmistetuista rakennusosista koottua materiaalitoimitusta. Esivalmistuksen määrä vaihelee; pienimmillään kysymyksessä on valmiiksi tarvittavaan pituuteen katkotusta puutavarasta ("pre-cut"), laajimmillaan sisä- ja ulkopintoja myöten valmiista "tilaelementeistä". Tyypillisesti talopaketti käsittää talon ulkoseinäelementit, joita toimitetaan eri valmiusasteilla. Mikäli kysymyksessä on "suurelementti", voivat esimerkiksi ikkunat olla asennettu jo tehtaalla.


title: Talopaketti

text:
Talopaketin valinta on vaihtoehto "pitkästä tavarasta" tehtävälle omakotitalon rakentamiselle. Talopakettivaihtoehdossa työmaalla tehtävät työvaiheet vähenevät. Vastaavasti pitkästä tavarasta tehtävä rakentaminen mahdollistaa yleensä paremmin omatoimisen rakentamisen.Toimituksen sisältö vaihtelee suuresti toimittajan ja valitun valmiusasteen mukaan. Alla esimerkkejä suppeasta toimitussisällöstä laajempiin.
Sisältö vaihtelee eri toimittajilla, joten seuraavat asiat kannattaa tiedostaa / käydä läpi toimittajan kanssa.


title: Kapitan Krutov

text: Kapitan Krutov on venäläinen jokijäänmurtaja, joka on suunniteltu avustamaan laivoja Volgan ja Itämeren välisillä vesireiteillä ja Siperian joille. Avovesiaikana se voi toimia hinaus- ja pelastusaluksena. Sen sisaraluksia ovat Kapitan Chechkin (1977), Kapitan Plahin (1977), Kapitan Chadaev (1978), Kapitan Bukaev (1978) ja Kapitan Zarubin (1978).


title: Kapitan Krutov

text: Rautaruukin laivalevyistä rakennetun murtajan pääkoneisto on dieselsähköinen ja konehuone on miehittämätön. Päämoottorit ovat tyyppiä Wärtsilä-Vaasa 12 V 22 ja niiden yhteisteho on 4 650 kilowattia. AEG-potkurimoottorit ovat tasavirtamoottoreita, joita syötetään tyristorisiltojen kautta. Aluksessa on kolme peräpotkuria ja kolme peräsintä. Jäissäkulkua helpottaa ilmapuhallusjärjestelmä ja siltojen alittamista alas käännettävät mastot, tutkamastot ja antennit.


title: Kapitan Krutov

text: Murtajan miehistöön kuuluu 28 henkilöä, joista puolet sijoitetaan yhden hengen ja puolet kahden hengen hytteihin. Aluksen kastoi insinööri V. K. Davydenkov.


title: Nuttura

text: Nuttura on kampaus, joka voidaan tehdä pitkiin hiuksiin. Tyypillisimmin nuttura tehdaan kietomalla ja kiinnittämällä hiukset pallomaiseksi hiusmytyksi tai -keräksi. Nutturakampaukset kiinnitetään erilaisilla pinneillä tai hiusverkoilla.


title: Nuttura

text: Nutturaa pidetään nykyisin vanhanaikaisena tai vanhojen naisten kampauksena mutta myös klassisena tai modernin veistoksellisena juhlakampauksena. Helpompitöisinä pidetyt hiustyylit ovat syrjäyttäneet nutturan. Nutturaa ei voi tehdä kuin suhteellisen pitkiin hiuksiin, jotka eivät aina ole nykymuodin mukaisia, ellei apuna käytetä hiuslisäkettä.


title: Nuttura

text: Liian tiukalle vedetty nuttura saattaa aiheuttaa päänsärkyä, josta naisille joskus vitsaillaan. Kampauksella on myös hyvät puolensa: ballerinat käyttävät edelleen tiukkoja nutturoita, jolloin kampaus pysyy hyvin paikallaan tanssin aikana mutta näyttää klassisen kauniilta.


title: Nuttura

text: Juhlakampauksia varten hiukset usein tupeerataan ennen nutturantekoa, jotta ne taipuisivat ja pysyisivät halutussa asennossa ja jotta nutturaan saataisiin kokoa. Kampauksessa voidaan kammattavan omien hiusten lisäksi käyttää hiuslisäkettä tai nutturan sisälle piilotettavaa kankaasta tai verkosta valmistettuaa tukea. Yleinen kotikutoinen nutturankohottaja syntyy vanhoista sukkahousuista.


title: Nuttura

text: Helppotekoinen mutta ei yhtä näyttävä tai muodollisiin tilanteisiin soveltuva arkinuttura syntyy kietomalla poninhäntä tai letti keräksi. Hyvin löysän nutturamaisen kampauksen voi rakentaa kiinnittämällä suortuvia sikinsokin takaraivolle pelkästään pinneillä.


title: Nuttura

text: Tavallisimmin nutturaksi mielletään lankakerämäinen hiuspallo takaraivolla tai pään päällä. Muita vaihtoehtoja ovat muun muassa:


title: Jean Delannoy

text: Jean Delannoy (12. tammikuuta 1908 Noisy-le-Sec, Seine-Sain-Denis, Ranska – 18. kesäkuuta 2008 Guainville, Ranska) oli ranskalainen elokuvakäsikirjoittaja, leikkaaja, ohjaaja ja näyttelijä.


title: Jean Delannoy

text: Delannoy syntyi perheeseen, jonka juuret olivat Ylä-Normandiassa. Hänen sukunsa oli hugenotteja. Hän aloitti esiintymisen mykkäelokuvissa opiskellessaan Pariisissa.


title: Jean Delannoy

text: Delannoy pääsi myöhemmin leikkaamaan elokuvia. Hän ohjasi ensimmäisen elokuvansa vuonna 1934. Hänelle myönnettiin 1946 Cannesin elokuvajuhlilla Kultainen palmu elokuvasta "Pastoraalisinfonia".


title: Jean Delannoy

text: Delannoy sai vuonna 1986 pitkän uransa johdosta kunnia-Césarin. Hän oli kahdesti, vuosina 1949 ja 1950, ehdolla Kultaisen leijonan saajaksi, ja vuonna 1960 hänet asetettiin Bafta-ehdokkaaksi. Hän oli tuomariston jäsenenä Cannesin elokuvajuhlilla 1973. Hän ohjasi uransa aikana nelisenkymmentä elokuvaa.


title: Jean Delannoy

text: François Truffaut ryöpytti vuonna 1954 Delannoyta ja muita tunnustettuja ohjaajia elämälle vieraiden ja hedelmättömien elokuvien ohjaajiksi.


title: Jan D. Oker-Blom

text: Jan Didrik Oker-Blom (s. 7. elokuuta 1975 Helsinki) on RKP:ta edustava poliitikko ja puolueensa entinen varapuheenjohtaja. Hän oli Helsingin kaupunginhallituksen jäsen 2007–2012 ja -valtuuston jäsen 2001–2017. Hän on Loviisan kaupunginjohtaja.


title: Jan D. Oker-Blom

text: Oker-Blom toimi vuosina 2002–2007 RKP:n varapuheenjohtajana. Hän on koulutukseltaan valtiotieteiden maisteri sekä MBA. Oker-Blom on osallistunut Helsingin kunnallispolitiikkaan vuosina 2001–2017. Kunnallispolitiikkaan hän nousi opiskelijapolitiikasta, jossa hän ehti toimia ainejärjestössä ja osakunnassa sekä HYY:n edustajistossa ja hallituksessa (vuonna 1998). Jan D. Oker-Blom oli Nylands Nationin kuraattori vuosina 2005–2008.


title: Jan D. Oker-Blom

text: Jan D. Oker-Blomista tuli hieman yllättäen RKP:n varapuheenjohtaja vuonna 2002, kun hän voitti vastaehdokkaansa Michael Sandbackan puoluepäivillä Pietarsaaressa. Oker-Blom oli silloin 26-vuotias ja on Rkp:n kautta aikojen nuorin varapuheenjohtaja. Seuraavan kevään eduskuntavaalien (Oker-Blom oli ehdolla mutta ei tullut valituksi) jälkeen oli hallitusneuvottelut, joissa Oker-Blom toimi nuorimpana virallisena neuvottelijana puolueensa varapuheenjohtajan ominaisuudessa.


title: Jan D. Oker-Blom

text: Oker-Blom herätti toisinaan voimakasta keskustelua lausunnoillaan, häntä on kritisoitu uskaliaista muutosehdotuksistaan ja mielletty liiankin uusliberalistisiksi, mutta samalla sekä kiitetty avoimuudesta että kiitetty ja kritisoitu suorapuheisuudesta. Hän on pääsääntöisesti puolustanut ihmisten vapaita valintoja ja kritisoinut valtiota ja kuntasektoria liiallisesta holhoamisesta sekä liian laajojen organisaatioiden rakentamisesta.


title: Jan D. Oker-Blom

text: Oker-Blom valittiin Helsingin kaupunginvaltuustoon ensimmäisen kerran 29-vuotiaana 2004 kunnallisvaaleissa 787 henkilökohtaisella äänellä. Vuodesta 2007 oli hän kolme kahden vuoden kautta RKP:n (ainoa) edustaja Helsingin kaupunginhallituksessa. Vuoden 2008 kuntavaaleissa hän sai 1 132 ääntä ja uusi paikkansa. Oker-Blom oli ehdolla myös kuntavaaleissa 2012, mutta jäi 724 äänellä varasijalle. Hän nousi kuitenkin valtuuston varsinaiseksi jäseneksi Nils Torvaldsin siirryttyä Euroopan parlamenttiin toukokuussa 2014. Vaalit 2016 toivat niin ikään varasijan, mutta kausi jäi lyhyeksi kun Oker-Blom siirtyi johtamaan Loviisan kaupunkia.


title: Jan D. Oker-Blom

text: Oker-Blomin päätoimi on ollut rahoitusalalla. Hän työskenteli vuosina 2007–2012 yritysrahoituspäällikkönä Aktia Pankki Oyj:ssä ja on vuodesta 2012 toiminut enkeliverkosto Finnish Business Angels Networkin toimitusjohtajana. Jan Oker-Blom on syksystä 2017 toiminut Loviisan kaupunginjohtajana.


title: Jan D. Oker-Blom

text: Politiikan ohella on Oker-Blomilla ollut muita luottamustoimia, kuten Svenska social- och kommunalhögskolanin, Helsingin yliopiston Alumnien ja Atlantti-Seuran hallituksen jäsen. Elinkeinoelämässä luottamustoimia ovat esimerkiksi HOK-Elannon hallintoneuvoston ja Oy R. Nordströmin & Co Ab:n, Helsingin Satama Oy:n sekä ASAN Security Technologies Ltd:n hallituksen jäsenyydet.


title: Jan D. Oker-Blom

text: Jan D. Oker-Blom on professori Pauline ja DE Kenneth Oker-Blomin poika. Hän oli naimisissa KTM Nina Oker-Blomin kanssa 2006–2017. Heillä on yksi tytär.


title: Dan Lilker

text: Dan "Danny" Lilker (s. 18. lokakuuta 1964) on yhdysvaltalainen basisti. Lilker perusti Anthraxin yhdessä Scott Ianin kanssa 1981 ja soitti yhtyeen ensimmäisellä, vuonna 1984 julkaistulla "Fistful of Metal" -albumilla. Tämän jälkeen Lilker erosi Anthraxista halutessaan soittaa aggressiivisempaa musiikkia ja perusti samana vuonna Nuclear Assault -yhtyeen.


title: Dan Lilker

text: 1990 Lilker perusti deathgrindin pioneereihin kuuluvan Brutal Truthin, joka jatkoi toimintaansa vuoteen 1999. Lisäksi Lilker on tullut tunnetuksi Stormtroopers Of Deathin jäsenenä.


title: GT Bicycles

text: GT Bicycles on yhdysvaltalainen polkupyörävalmistaja. Gary Turner perusti yrityksen yhdessä Richard Longin kanssa vuonna 1979. Yritys yhdistyi toisen polkupyörävalmistajan Schwinnin kanssa vuonna 1998, mutta yhteisyritys joutui konkurssiin vuonna 2001, jolloin sen otti haltuun Pacific Cycle. Dorel Industries taas osti Pacific Cyclesin vuonna 2004. Yritys on erikoistunut lähinnä maastopyörien valmistamiseen.


title: GT Bicycles

text: GT:n maastopyörät tunnistaa ainutlaatuisesta rakenteestaan. GT:n rungoissa takahaarukan yläputket kiinnittyvät rungon vaakaputkeen, eivätkä normaaliin tapaan vaakaputken ja pystyputken risteyskohtaan.


title: The Ultra Zone

text: The Ultra Zone on kitaristi Steve Vain vuonna 1999 ilmestynyt sooloalbumi. Kappaleista puolet on instrumentaalisia ja lopuissa jonkin verran laulua.


title: Ikkunaremontti

text: Ikkunaremontti on remontti, jossa uusitaan rakennuksen ikkunat joko osittain tai kokonaan. Yleensä ikkunat joudutaan korjaamaan tai vaihtamaan 30–45 vuoden välein. Korjaustapoja on monenlaisia, mutta yleensä ikkunat vaihdetaan kokonaan uusiin. Tällöin tyypillisesti saadaan parempi lämmöneristävyys, äänieristys ja kestävämpi karmin ulkopinta, koska uusien ikkunoiden karmien ulkopinta on lähes poikkeuksetta alumiinia eikä puuta kuten ennen. Alumiini kestää luonnon rasitusta huomattavasti paremmin kuin puu ja vaatii huoltoa harvemmin.


title: Ikkunaremontti

text: Hyvin hoidettuna ja huollettuna ikkunoiden tekninen käyttöikä saattaa olla jopa 75 vuotta, mutta jos niitä ei hoideta, saattaa ikkunaremontti tulla eteen jo 15 vuoden kohdalla. On myös merkitsevää, mihin ilmansuuntaan ikkuna on.


title: Ikkunaremontti

text: Ikkunaremontti vaikuttaa usein koko rakennuksen toimintaan, sillä varsinkin painovoimaisen ilmanvaihdon rakennuksissa korvausilma tulee ikkunoiden raoista. Esimerkiksi Suomessa on tyypillistä, että taloon on rakennettu koneellinen poistoilma-ilmastointi, mutta ei koneellista tuloilma-ilmastointia. Tällöin korvaavan ilman on tultava sisään sieltä mistä se on mahdollista eli ikkunoista. Tämä on tyypillistä varsinkin 1970-luvun taloissa. Kovalla pakkasella tällaisen järjestelmän huomaa yleensä ikkunoiden lähellä tuntuvasta vedosta. Jos ikkunat vaihdetaan, mutta lämmitystä tai ilmanvaihtoa ei remontin yhteydessä oteta huomioon, tuloksena on yleensä ongelmia.


title: Ikkunaremontti

text: Uusien ikkunoiden mitoitus on hyvin tärkeä vaihe remontissa. Jos uudet ikkunat mitoitetaan väärin, remontti luultavasti epäonnistuu ja uusien ikkunoiden kanssa tulee ongelmia.


title: Ikkunaremontti

text: Omakotitalouksissa ikkunaremontin hinnaksi tulee keskimäärin 800–1800 per aukko riippuen ikkunoiden koosta, mallista, varusteista ja asennettavasta määrästä, jos ikkunat vaihdetaan kokonaan uusiin ja työ ostetaan ns. "avaimet käteen" -periaatteella. Tyypillisen ikkunaremontin kokonaiskustannuksista varsinaisten ikkunoiden osuus on noin puolet. Noin neljännes koostuu asennuksesta sekä välttämättömistä tarvikkeista kuten pelleistä, puulistoista, kiinnitysmateriaaleista, eristeistä ja smyygeistä eli ikkunan ulkopuolella käytettävistä sovitelaudoista.


title: Ikkunaremontti

text: Usein ikkunaremontin yhteydessä vaihdetaan myös ulko-ovet, jolloin niiden osuus kustannuksista on noin kuudennes. Viimeinen kuudesosa kustannuksista muodostuu rahdista, vanhojen ikkunoiden kierrätyksestä sekä lisävarusteista kuten tuloilmaventtiileistä ja kaihtimiista.


title: Ikkunaremontti

text: Yksittäisen ikkunan hintaan vaikuttaa eniten ikkunan lämmönläpäisykerroin eli U-arvo sekä ikkunan välikarmien määrä. Asennuskustannuksiin vaikuttaa merkittävästi talon tyyppi ja rakenne, sillä monikerroksisissa rakennuksissa ikkunoita ei voida asentaa maasta käsin, vaan apuna tarvitaan rakennustelineitä tai nosturia.


title: Ikkunaremontti

text: Ikkunaremontti alkaa hankesuunnittelulla, johon taloyhtiöissä yleensä palkataan riippumaton rakennusalan asiantuntija. Hän tekee suunnitelman ikkunaremontista, joka sitten hyväksytään tai hylätään taloyhtiön yhtiökokouksessa. Jos yhtiökokous kannattaa remonttia, käynnistetään tarjouskilpailu, johon pyydetään mahdollisimman samanlaisia tarjouksia eri ikkunatoimittajilta (yleensä 3–6 eri toimittajaa).


title: Ikkunaremontti

text: Kun toimittaja on valittu, remontti etenee asunto kerrallaan ja yleensä taloyhtiö maksaa remontista urakoitsijalle sitä mukaa kun työ etenee eikä siis koko summaa kerrallaan. Yhden asunnon ikkunat vaihdetaan yleensä yhden päivän aikana ja seuraavana päivänä työ viimeistellään listoittamalla ikkunat sisäpuolelta ja pellittämällä ikkunat ulkopuolelta. Työ voidaan tehdä myös talvella, kunhan pakkasta ei ole 15 astetta enempää.


title: Ikkunaremontti

text: Työvaiheet ovat tyypillisesti seuraavat:


title: Desperate Housewives: The Game

text: Desperate Housewives: The Game on televisiosarjaan "Täydelliset naiset" perustuva simulaatiopeli, joka julkaistiin 6. lokakuuta 2006. Se on suunnattu lähinnä naispuolisille katsojille. Pelin päähahmo on muistinsa menettänyt kotirouva, joka muuttaa sarjan naapurustoon miehensä ja poikansa kanssa. Tapahtumat sijoittuvat 12:n jakson ajalle. Marc Cherryn mukaan peli on suora kopio koko Wisteria Lanesta, ja yksi sarjan käsikirjoittajista, Scott Sanford, sanoi kirjoittaneensa 13 000 riviä dialogia sitä varten. Näyttelijöistä ainoastaan Brenda Strong lainasi ääntään ja muita hahmoja varten hankittiin imitaattorit.